title: Riihi-säätiö

text: Helsingin käräjäoikeus antoi 18.2.2015 päätöksen ja määräsi Riihi säätiön hallituksen jäseniksi Kalervo Haverisen, Anu Mäenpään, Janne Ollikaisen, Anu Rajajärven ja Ulla-Maija Rajakankaan. Uusi hallitus aloitti työnsä välittömästi.


title: Risto Kurkinen

text: Risto Kurkinen (s. 21. tammikuuta 1963 Jyväskylä) on entinen jääkiekkoilija ja nykyinen valmentaja. Hän pelasi suurimman osan urastaan JypHT:n joukkueessa oikeana laitahyökkääjänä. Kurkinen valmensi aiemmin Ruotsin ykkösdivisioonassa pelaavaa Kristianstad IK:n joukkuetta mutta toimii tällä hetkellä Vasas HC:n päävalmentajana Unkarissa.


title: Risto Kurkinen

text: Risto Kurkinen aloitti kiekkoilijan uransa JypHT:n joukkueessa. Kaudella 1985–1986 hän pelasi tulokaskautensa jyväskyläläisjoukkueessa tehden tehot 47 pistettä (32 maalia, 15 syöttöä) vain 36 ottelussa. Kauden päätteeksi Kurkinen valittiin vuoden tulokkaaksi. Seuraavalla kaudella Risto jatkoi hyviä esityksiään tehden 44 ottelussa 41 maalia ja 19 syöttöpistettä. 41 maalillaan hän oli koko liigan paras maalintekijä voittaen SM-liigan maalipörssin. Kurkinen valittiin kahdella ensimmäisellä kaudellaan SM-liigan tähdistöjoukkueeseen.


title: Risto Kurkinen

text: Kesällä 1987 Kurkinen varattiin NHL:ään Pittsburgh Penguinsin joukkueeseen neljännellä kierroksella koko liigan 68:ntena. Kurkinen saikin jo kesällä sopimuksen Penguinsiin, mutta ei hyvin sujuneesta harjoituskaudesta huolimatta päässyt näyttämään taitojaan joukkueessa. Yhdessä ottelussa Risto istui vaihtopenkillä, muttei päässyt jäälle. Näin ollen Riston tilastoihin ei ole yhtään NHL-ottelua merkattu. Kurkinen oli joukkueessa mukana harjoituksissa sekä usein alkuverryttelyssä noin kuukauden ajan, kunnes hänet lähetettiin Pittsburghin farmijoukkueeseen IHL-liigan Muskegon Lumberjacksiin. Vaikka siellä pelit sujuivatkin mallikkaasti, ei hän päässyt enää taitojaan NHL-joukkueessa näyttämään. Kurkisella olisi ollut optio Penguinsin kanssa myös seuraavan kauden sopimuksesta, mutta hän ei sitä halunnut käyttää. Kurkinen päätti palata takaisin kasvattajaseuraansa Jyväskylään. Kevääseen 1990 asti Risto pelasi JyPHT:n riveissä, kunnes siirtyi kahdeksi kaudeksi Ruotsin Elitserienin HV71:n joukkueeseen. Sieltä Risto palasi taas kahden kauden jälkeen Jyväskylään toimien myös joukkueensa kapteenina.


title: Risto Kurkinen

text: SM-liigauransa viimeisen kauden 1994–1995 Kurkinen pelasi TuTossa. Sieltä hänen tiensä vei Itävallan liigaan Lustenau EHC:n joukkueeseen kaudeksi 1995–1996. Viimeisen kautensa Kurkinen pelasi 1996–1997 Saksan 1. divisioonassa joukkueinaan Dortmund Westfalen EHC ja Hannover Turtles.


title: Risto Kurkinen

text: Kurkinen oli voittamassa JyPHT:n riveissä SM-hopeaa keväällä 1989 ja pronssia 1993.


title: Risto Kurkinen

text: Kiekkoilijan uransa päätyttyä Kurkinen on toiminut valmentajana. Ruotsin ykkösdivisioonan Kristianstad IK:n valmentajana hän toimi kaudet 2003–2004 ja 2004–2005, kunnes siirtyi Jypin joukkueeseen Matti Alatalon apuvalmentajaksi. Keväällä 2007 Kurkinen joutui siirtymään kakkosvalmentajan paikalta Jyrki Ahon tullessa Risto Dufvan apumieheksi. Kurkinen päätti siirtyä takaisin Kristianstad IK:n valmentajaksi. Kristianstadista Kurkisen tie vei kaudelle 2010–2011 Unkarin jääkiekon pääsarjaan Vasas HC:n riveihin Budapestiin päävalmentajaksi. Toisen kauden Unkarissa Kurkinen valmensi Miskolci Jegesmedvékia.


title: SdKfz 6

text: SdKfz 6 ("Sonderkraftfahrzeug 6") oli toisessa maailmansodassa sotilaskäyttöön tarkoitettu saksalainen puolitelavaunu. Se oli suunniteltu vetämään 105mm leFh haupitsia. Puolitelavaunu osoittautui kuitenkin liian kalliiksi vuonna 1941 ja se sai tehdä tilaa halvemmille ja paremmille puolitelavaunutyypeille.


title: SdKfz 7

text: SdKfz 7 ("Sonderkraftfahrzeug 7") oli Waffen-SS:n ja Wehrmachtin toisen maailmansodan aikana käyttämä puolitelavaunullinen sotilaskäyttöön tarkoitettu ajoneuvo. Sillä kuljetettiin pääasiassa raskaita 88mm FlaK ilmatorjuntatykkejä ja sFH 150 mm haupitseja ja niiden miehistöä. Siihen mahtui enintään 12 ihmistä ja se pystyi kuljettamaan enintään 8 tonnia tarvikkeita.


title: SdKfz 7

text: Liittoutuneet käyttivät joitakin Sdkfz 7 -malleja sodan jälkeen.


title: Vihan hedelmät

text: Vihan hedelmät () on John Steinbeckin vuonna 1939 ilmestynyt romaani. Kirja voitti Pulitzer-palkinnon 1940 ja oli yksi merkittävimmistä syistä siihen, että Steinbeck sai Nobelin kirjallisuuspalkinnon 1962. Romaania on myyty maailmanlaajuisesti yli 14 miljoonaa kappaletta. Yhdysvalloissa sitä luetaan usein yliopistojen ja lukioiden kirjallisuuskursseilla. Vuonna 1940 John Ford ohjasi romaanista elokuvaversion, pääosassa Henry Fonda. Kirja ja elokuva poikkeavat toisistaan huomattavasti loppuratkaisujensa osalta.


title: Vihan hedelmät

text: Steinbeck kirjoitti "Vihan hedelmät" nykyisen Monte Serenon alueella sijaitsevassa kodissaan Kaliforniassa. Hänen silloinen vaimonsa Carol keksi kirjan nimen. Romaanin tapahtumat sijoittuvat 1930-luvun suureen lamakauteen, ja sen keskipisteessä on köyhä Joadin vuokraviljelijäperhe, joka joutuu lähtemään kodistaan kuivuuden, talousvaikeuksien ja maatalousteollisuuden muutosten takia. Lähes toivottomassa tilanteessa he päättävät matkata Kalifornian Keskuslaaksoon tuhansien muiden oklahomalaisten tavoin maan, työpaikkojen ja arvonannon saamisen toivossa.


title: Vihan hedelmät

text: Kertomus alkaa Tom Joadin näkökulmasta tilanteessa, jossa hän on juuri päässyt vapaaksi istuttuaan neljä vuotta vankilassa taposta tuomittuna. Kotimatkallaan Joad tapaa saarnaaja Jim Casyn, jonka hän muistaa lapsuusajoiltaan, ja nämä kaksi lyöttäytyvät yhteen. Tomin lapsuudenkotiin saavuttuaan he huomaavat maatilan olevan tyhjillään. Asiasta hämmentyneinä Tom ja Casy menevät John-sedän asuinpaikkaan muutaman mailin päähän, mistä Tom löytääkin perheensä lastaamassa koko omaisuuttaan Hudson-merkkiseen kuorma-autoon. He saavat myös tietää, että perheen viljelykset ovat joutuneet tomumyrskyjen uhriksi, ja että maanomistajat ovat pakkolunastaneet alueiden vuokraviljelijöiden maita. Joadit etsivätkin nyt lohtua kaikkialle Oklahomaan jaettuihin lappusiin painetusta toivosta, joka kertoo Kalifornian kauniista maaseudusta ja lännessä siintävistä korkeista palkkioista. Yhdessä Jim Casyn kanssa Joadit joutuvat tämän julkisivun viekoittelemiksi ja sijoittavat kaiken omistamansa matkaan. Vaikka Oklahoman osavaltiosta lähteminen tarkoittaakin ehdonalaissääntöjen rikkomista, Tom päättää, että kyseessä on riski, vaikkakin vähäinen, joka hänen on otettava.


title: Vihan hedelmät

text: Matkalla Joadien ja Casyn muodostama ryhmä havaitsee maanteiden olevan kylläisenään samaa matkaa taivaltavista perheistä, jotka ovat yhtä lailla joutuneet lentolehtisissä esitettyjen lupausten lumoihin. Joadien jatkaessa matkaansa ja kuultuaan muiden – mukaan lukien eräiden Kaliforniasta palanneiden oklahomalaisten – kertomia tarinoita he joutuvat hyväksymään sen mahdollisuuden, että heidän tulevaisuudennäkymänsä eivät välttämättä olekaan sitä, mitä he olisivat toivoneet. Tämän seikan tajuamista vahvistavat isoisän ja -äidin kuolema sekä Noahin (Joadien vanhin poika) ja Connien (Joadien raskaana olevan tyttären, Saaronin Ruusun, aviomies) lähtö. Kaikesta huolimatta he joutuvat kuitenkin jatkamaan, sillä heillä ei ole mitään muuta mahdollisuutta.


title: Vihan hedelmät

text: Saapuessaan perille matkalaiset huomaavat jokaiseen työpaikkaan olevan laumoittain hakijoita ja kunnollisen palkkion saamisen olevan lähes toivotonta työvoiman ylitarjonnan, oikeuksien puutteen ja suurten yritysviljelijöiden keskinäisen juonittelun takia. Tragedia väijyy heidän unelmansa yksinkertaisuudessa ja mahdottomuudessa: talon, perheen ja säännöllisen työn saamisessa. Ripaus toivoa tulee Weedpatchin, siistin ja lämpimän valtion ylläpitämän leirialueen muodossa. Leiriä isännöivällä hyvänsuovalla virkamiehellä Jim Rawleylla ei kuitenkaan ole riittävästi rahaa ja tilaa kaikkien puutteenalaisten huolehtimiseksi.


title: Vihan hedelmät

text: Vastatoimenpiteenä kokemalleen riistolle työläiset alkavat liittyä ammattiliittoihin. Perheen henkiin jääneet jäsenet puolestaan ryhtyvät tietämättään työskentelemään lakkoon sotkeutuneessa hedelmätarhassa. Lakko muuttuu lopulta väkivaltaiseksi ja johtaa saarnaaja Casyn kuolemaan. Tom Joad joutuu tappamaan uudelleen, ja hänestä tulee karkulainen. Hän jättää jäähyväiset äidilleen ja lupaa samalla, että hänestä tulee väsymätön sorrettujen puolustaja kaikkialla, mihin hän meneekin. Myös Saaronin Ruusua kohtaa onnettomuus, sillä hänen vauvansa kuolee. Äiti-Joad pysyy kuitenkin lujana ja pakottaa perheen kestämään lähiomaisen menetyksen. Lopussa Saaronin Ruusu suorittaa kirjan ainoan teon, joka ei ole toivoton: hän antaa rintaruokintaa nälkäkuolemaisillaan olevalle miehelle pyrkien näin yhä osoittamaan toivoa ihmisyyttä kohtaan omien kielteisten kokemustensa jälkeenkin.


title: Vihan hedelmät

text: Kirjan ilmestymisen aikoihin Steinbeckin romaani sai Yhdysvalloissa osakseen maanlaajuista huomiota ja keskustelua. Siihen kohdistettiin myös lukuisia sensurointiyrityksiä. Esimerkiksi yleinen kirjasto St. Louisissa poltti vuonna 1939 muutaman teoksen sopimattomina pidettyjen sanavalintojen takia.


title: Vihan hedelmät

text: Vastalauseista huolimatta kirjasta tuli valtavan suosittu lukijoiden keskuudessa. Useimmissa oklahomalaisissa kirjakaupoissa teos oli ilmestymisen aikoihin myyntilistan ykkösenä, ainakin jos "Tuulen viemää" jätettiin pois laskuista. Toisaalta Steinbeck-asiantuntija John Timmerman pitää "Vihan hedelmiä" mahdollisesti jopa 1900-luvun yhdysvaltalaisen kirjallisuuden perinpohjaisimmin keskusteltuna romaanina, kun otetaan huomioon kritiikki, arvostelut ja yliopistojen luokkahuoneet.


title: Vihan hedelmät

text: Osa "Vihan hedelmien" tehosta kumpusi sen intohimoisesta köyhien ahdingon kuvauksesta. Monet Steinbeckin aikalaiset itse asiassa hyökkäsivät hänen yhteiskunnallisia ja poliittisia näkökantojaan vastaan. Brian Cordyack kirjoittaa: ”Steinbeckia syytettiin propagandistiksi ja sosialistiksi sekä vasemmiston että oikeiston tahoilta. Näistä hyökkäyksistä voimakkain tuli Associated Farmers of Californian suunnalta; he olivat tyytymättömiä kirjan kuvaukseen kalifornialaisten viljelijöiden asenteista ja käytöksestä siirtotyöläisiä kohtaan. He tuomitsivat kirjan ’valhekokoelmaksi’ ja nimittivät sitä ’kommunistiseksi propagandaksi’.” Vaikka Steinbeckia syytettiin leiriolojen kurjuuden liioittelusta poliittisen mielipiteen esittämiseksi, hän oli todellisuudessa toiminut juuri päinvastoin ja vähätellyt olosuhteita, joiden hän tiesi varsin hyvin olleen romaanin kuvailua pahempia. Hänen mielestään tarkka kuvaus olisi nimittäin tullut varsinaisen tarinankerronnan tielle.


title: Vihan hedelmät

text: Vuonna 1962 Nobel-komitea kutsui "Vihan hedelmiä" ”suureksi työksi” ja viittasi siihen yhtenä tärkeimmistä syistä, miksi komitea myönsi Steinbeckille Nobelin kirjallisuuspalkinnon.


title: Vihan hedelmät

text: "Vihan hedelmiä" on myös parodioitu suositun televisiosarja "South Parkin" 12. tuotantokauden jaksossa "Over Logging".


title: Vihan hedelmät

text: "Vihan hedelmät" on vaikuttanut kaunokirjallisuuteen ympäri maailmaa, myös Suomessa. Muun muassa tamperelaiset kirjailijat Lauri Viita ja Väinö Linna saivat siitä vaikutteita omiin romaaneihinsa.


title: The Grapes of Wrath

text: The Grapes of Wrath voi olla:


title: Panathinaikos VC

text: Panathinaikos on kreikkalainen lentopallojoukkue, joka toimii Kreikan pääkaupungissa, Ateenassa. Panathinaikosin seura perustettiin jo vuonna 1919, ja se on yksi vanhimmista seuroista Kreikassa. Panathinaikosin omistaa kreikkalainen, suuri ravintola omistaja Vlassis Stathokostopoulos. Joukkuetta valmentaa italialainen Mauro Berruto, joka on toiminut myös Suomen lentopallomaajoukkueen päävalmentajana vuodesta 2005 lähtien.


title: Panathinaikos VC

text: Ensimmäinen dynaaminen esiintyminen Panathinaikosin lentopallohistoriassa tapahtui vuosina 1927–29, kun moni maailman kuuluisimmista pelaajista pelasivat joukkueessa. Joukkueen ehkä kuuluisin pelaaja kautta aikojen Apostolos Nikolaidis pelasi tuolloin, ja myös joukkueesta löytyivät Aravositas, Gkoumas, Arg, Nikolaidis, Papageorgiou ja. Papastefanou. Tällöin sai aikansa lentopallon kiinnostus Panathinaikosissa, Ateenassa. Toiseen maailmansotaan mennessä, joukkue oli noussut jo yhdeksi maailman parhaimmista. Pelaajia olivat muun muassa Labrou, Vallidis, Momferatos, Tzoumanis, Proselentis, Lykouris, Kakridis ja monia muita.


title: Panathinaikos VC

text: Vuosien kuluessa, Panathinaikos on voittanut monia palkintoja, ja niittänyt kunniaa. Joukkue on aina houkutellut Kreikkaan muutaman tähtipelaajan. 1960-luvulla joukkueessa pelasivat kuuluisimmat pelaajat tuolta ajalta. Heitä olivat Andreas and Nikos Bergeles, as well as Iliopoulos, Leloudas, Chasapis, Emmanouil, Perros ja Fotiou, joka avasi tien seuraaville sukupolville Kreikassa. Joukkueen kautta aikojen tärkein saavutus tapahtui Euroopan cupissa vuonna 1980, kun joukkue voitti Euroopan cupin. Seuraavina vuosina joukkue dominoi Kreikan liigaa, pelaajilla kuten Kazazis, Tentzeris, Gontikas, Galakos, Dimitriadis, Margaronis, Karamaroudis and Andreopoulos.


title: Panathinaikos VC

text: Kaksi historian menestyksekkäintä kautta olivat 1994–95 ja 1995–96, kn Panathinaikos voitti kaksi peräkkäistä mestaruutta Kreikassa. Stelios Prosalikas toimi tuolloin päävalmentajana ja Andreopoulos, Triantafillidis, Philippov, Spanos, Hatziantoniou, Ouzounof, A. Kovatsef, S. Kovatsef, Karamaroudis, Mavrakis, Konstantinidis, Zakynthinos, Koutouleas, Tonev pelaajina.


title: Panathinaikos VC

text: Nykyäänkin Panathinaikosin voi löytää lentopallokartan huipulta. Joukkue selviytyi kaudella 2006 Top Teams cupin neljän parhaan joukkueen finaaleihin, joissa se sijoittui lopulta kolmanneksi. Tärkeintä matkassa oli myös joukkueen kannattajien tuki, sillä yli 600 kannattajaa matkusti yli 2000 km, kannustamaan joukkuettaan.


title: Panathinaikos VC

text: Joukkueessa pelaa tällä hetkellä todellisia maailmanluokan tähtiä. Joukkueen peliä pyörittää Brasilian maajoukkue passari Marcelinho, joka on kaksinkertainen maailmanmestari, olympiavoittaja, maailmanliigan kuusinkertainen voittaja, sekä Maailmancupin kaksinkertainen mestari. Yleispelaajina ovat brasilialaiset Dante ja Minuzzi. Dantelta löytyy yhtä paljon meriittejä kuin Marcelinholtakin, myös henkilökohtaisia saavutuksia häneltä löytyy paljon. Lisäksi joukkueessa pelaa kolumbialainen Liberman Agamez, jota veikkaillaan maailman parhaimmaksi pelaajaksi tulevaisuudessa.


title: Puumuurat

text: Puumuurat (Thamnophilidae) on suurehko heimo pienikokoisissa varpuslinnuissa. Niitä löytyy luonnonvaraisina trooppisilta ja subtrooppisilta alueilta Keski- ja Etelä-Amerikasta. Puumuurat ovat hyönteissyöjiä, jotka syövät yleensä maassa tai ainakin lähellä maata, sillä monet ovat erikoistuneet syömään muurahaisia ja muita selkärangattomia. Useimpien puumuurien pääväritys on mitään sanomaton, ne ovat joko ruskeita, mustia tai valkoisia. Puumuurat munivat yleensä 2–3 munaa puussa olevaan pesäänsä, ja molemmat vanhemmat osallistuvat hautomiseen.


title: Puumuurat

text: Puumuuriin kuuluu 59 sukua ja 227 lajia


title: Mestaritappaja

text: Mestaritappaja ("The Mechanic") on yhdysvaltalainen vuonna 1972 julkaistu toimintaelokuva, jonka ohjasi Michael Winner. Elokuvan pääosassa on Charles Bronson. Sivuosassa nähdään Bronsonin vaimo Jill Ireland.


title: Mestaritappaja

text: Elokuvan kuusitoista ensimmäistä minuuttia eivät sisällä lainkaan dialogia. Alussa nähdään vain Bronsonin näyttelemä vaitonainen "Arthur Bishop" työssään suunnittelemassa ja toteuttamassa toimeksiantoaan.


title: Mestaritappaja

text: Vuonna 2011 elokuvasta tehtiin "The Mechanic" -niminen uudelleenfilmatisointi, jonka pääosassa on Jason Statham.


title: Mestaritappaja

text: Elokuva kertoo mafialle töitä tekevästä palkkamurhaajasta Arthur Bishopista. Hän on alansa paras, suunnittelee tehtävänsä eleettömästi, eikä jätä jälkiä. Epäinhimillinen työ on vieraannuttanut Bishopin ihmiskunnasta, ja hänellä on omat sääntönsä ja moraalinsa. Bishopin ihmissuhteet ovat pinnallisia ja rakkaus maksettua. Rauhallinen klassinen musiikki, pesällinen piipputupakkaa ja sormien lihaksia vahvistava stressipallo ovat Bishopin keinot selviytyä tehtävien aiheuttamasta paineesta


title: Mestaritappaja

text: Arthur Bishop saa tehtäväkseen eliminoida perhetuttunsa, isänsä vanhan liikekumppanin "Big Harry" McKennan (Keenan Wynn). Arthur tekee työtä käskettyä aiheuttaen huonokuntoiselle McKennalle sydänpysähdyksen. Hautajaisissa hän tutustuu surmatun poikaan "Steveen", jota näyttelee Jan-Michael Vincent.


title: Mestaritappaja

text: Steve, joka on irrallinen ja tunteeton nuorukainen, kiinnostuu salamyhkäisen Bishopin elämästä. Aluksi vastahakoinen Bishop avautuu pian itsepintaiselle Stevelle. Hän ottaa tämän kumppanikseen ja alkaa kouluttaa nuorukaisesta itsensä veroista julmaa ja tunteetonta tappajaa. Samalla Bishop sinetöi oman kohtalonsa.


title: Mestaritappaja

text: Elokuvan loppu on kuvattu Italiassa, jossa kaksikkoa odottaa Bishopin sooloiluun kumppaninsa valinnassa pettyneen mafian asettama ansa. Huvijahdin tappajista ja kallioisen serpentiinitien takaa-ajosta selvittyään Steve pettää Bishopin ja juottaa tälle myrkytettyä viiniä.


title: Mestaritappaja

text: Palattuaan Napolista yksin Los Angelesiin Steve asettuu Bishopin kotiin ja ottaa tämän autonavaimet. Autoon istuttuaan hän huomaa taustapeiliin kiinnitetyn muistilapun, jossa lukee: "Jos luet tämän, se tarkoittaa, että en selvinnyt. Ovi viritti 13 sekunnin aikalaukaisimen, joka räjäyttää auton. Pam, olet kuollut!"


title: Penny Marshall

text: Carole Penny Marshall (15. lokakuuta 1943 Bronx, New York – 17. joulukuuta 2018 Los Angeles, Kalifornia) oli yhdysvaltalainen näyttelijä ja elokuvaohjaaja. Hän oli kolmesti ehdolla Golden Globen saajaksi.


title: Penny Marshall

text: Marshall syntyi New Yorkin Bronxissa Garry Marshallin siskona. Hänen isänsä oli etniseltä taustaltaan italialainen. Valmistuttuaan Walton High Schoolista New Yorkissa hän opiskeli New Mexicon yliopistossa.


title: Penny Marshall

text: Jo 1970-luvulla Marshall keräsi suosiota esiintymisillään muiden muassa televisiosarjoissa "The Odd Couple" ja "Laverne & Shirley". Sarjaa "Laverne & Shirley" esitettiin 1976–1983, ja se oli todella suosittu. Marshall näytteli siinä Cindy Williamsin kanssa päärooleja, ja hän ohjasi myös joitakin sarjan jaksoista. Marshall oli kolmesti sarjasta ehdolla Golden Globeen.


title: Penny Marshall

text: Marshallin ensimmäinen pitkä ohjaustyö oli "Jumpin’ Jack Flash" (1986), jonka ohjaajana hän korvasi Howard Zieffin. Marshallin seuraavat työt olivat menestyneitä. Komedia "Big" (1988) tuotti maailmanlaajuisesti 151 miljoonaa dollaria ja oli ilmeisesti ensimmäinen yli 100 miljoonaa dollaria tuottanut naisen ohjaama elokuva. "Heräämisiä" (1990) oli puolestaan kriitikoiden ylistämä, ja se sai toisena naisen ohjaamana elokuvana parhaan elokuvan Oscar-ehdokkuuden. "Omaa luokkaansa" (1992) menestyi vielä hyvin, mutta "Päätään pidempi" (1994) sai murska-arviot. Tämän jälkeen Marshall ohjasi vielä elokuvat "Rakastuin enkeliin" (1996) ja "Miehet elämässäni" (2001).


title: Penny Marshall

text: Marshall myös tuotti joitakin elokuvia ja vieraili ääninäyttelijänä "Simpsoneissa". Hänellä on tähti Hollywood Walk of Famella, ja hän oli 1970-luvulla naimisissa Rob Reinerin kanssa.


title: Penny Marshall

text: Marshall kuoli diabeteksen aiheuttamiin komplikaatioihin 75-vuotiaana 17. joulukuuta 2018.


title: Tim Connolly

text: Tim Connolly (s. 7. toukokuuta 1981 Baldwinsville, New York) on yhdysvaltalainen jääkiekkoilija, pelipaikaltaan keskushyökkääjä. Hän siirtyi kaudeksi 2011–2012 Toronto Maple Leafsin NHL-organisaatioon.


title: Tim Connolly

text: Connolly oli nuorempana kovakin lupaus ja New York Islanders varasikin hänet jo koko draftin viidentenä vuonna 1999. Hän aloitti heti kaudella NHL:ssä ja pelasi kaksi kautta Islandersissa, ennen kuin siirtyi Buffalo Sabresiin kaudelle . Kauden runkosarjassa Connolly pystyi pelaamaan vain kaksi ottelua aivotärähdyksen vuoksi. Connolly pelasi Sabresissa lopulta kahdeksan kautta ja teki kesällä 2011 kahden vuoden sopimuksen Toronto Maple Leafsin kanssa.


title: Tim Connolly

text: Työsulkukaudella 2004–2005 Connolly kiekkoili Sveitsissä Langnaun joukkueessa.


title: Cindy Williams

text: Cindy Williams (s. 22. elokuuta 1947) on yhdysvaltalainen näyttelijä. Hänet muistetaan varsinkin Shirleyn roolista televisiosarjassa "Laverne & Shirley" (1976–1983), mutta hän on esiintynyt myös lukuisissa elokuvissa, joiden joukossa ovat "Tädin kanssa maailmalla" (Cukor, 1972), "Svengijengi '62" (Lucas, 1973) ja "Keskustelu" (Coppola, 1974).


title: Cindy Williams

text: Myöhemmän uransa aikana Williams esiintyi muun muassa lyhytikäisessä televisiosarjassa "Getting By" (1993–1994) ja vieraili tilannekomediasarjassa "Teinitytön kasvatusopas" (2002–2005). Hänellä on tähti Hollywood Walk of Famella, ja hän on ollut ehdolla Baftan sekä Golden Globen saajaksi.


title: Cindy Williams

text: Williams oli vuosina 1981–2000 naimisissa muusikko Bill Hudsonin kanssa. Parille syntyi kaksi lasta: Emily ja Zachary.


title: Geber

text: Abu Musa Jābir ibn Hayyān al-Bariqi al-Azdi (arabiaksi جابر بن حيان) (n. 721–n. 815), tunnettu lännessä latinalaistetulla nimellään Geber oli persialaissyntyinen yleisnero, jota on kutsuttu "kemian isäksi". Geber oli myös alkemisti, astrologi, tähtitieteilijä, filosofi, fyysikko ja apteekkari.


title: Geber

text: Geber syntyi Umaijadien hallitsemassa nykyisessä Iranissa noin vuonna 721 tai 722. Hänen isänsä tuki Abbasidejä, jäi kiinni ja teloitettiin. Perhe pakeni Jemeniin, missä Jābir ibn Hayyān kasvoi ja opiskeli Koraania, matematiikkaa ja muita tieteitä. Abbasidien noustua valtaan Jabir palasi Kufaan, missä hän vietti pääosan elämästään.


title: Geber

text: Hän kehitti monia kemian menetelmiä, ja kirjasi muun muassa ensimmäisenä typpihapon synteesin noin vuonna 800.


title: George Steinbrenner

text: George Michael Steinbrenner III (4. heinäkuuta 1930 – 13. heinäkuuta 2010) oli yhdysvaltalainen liikemies ja "Forbesin" tunnustama miljardööri. Hän oli baseballjoukkue New York Yankeesin omistaja.


title: George Steinbrenner

text: Steinbrenner syntyi Ohion Rocky Riverillä ja opiskeli Culver Military Academyssa, Williams Collegessa sekä Ohio State Universityssa.


title: George Steinbrenner

text: Steinbrenner osti Yankeesin vuonna 1973. Hän sai 19. tammikuuta 1989 Ronald Reaganin presidentillisen armahduksen vanhasta rikoksesta, Richard Nixonin vilpillisestä tukemisesta, josta Steinbrenner oli tuomittu aikanaan sakkoihin. 30. heinäkuuta 1990 hänelle langetettiin elinikäinen porttikielto baseballmaailmaan, kun oli käynyt ilmi, että hän oli maksanut uhkapelurille Dave Winfieldin maineen lokaamisesta tiedotusvälineissä. Kielto kuitenkin purettiin 1993.


title: George Steinbrenner

text: Steinbrennerille myönnettiin NCAA:n The Flying Wedge Award. Hänen arvioitu pääomansa määrä vuonna 2007 oli 1,3 miljardia Yhdysvaltain dollaria. Hänet on nähty "Seinfeldissä" Larry Davidin ääninäyttelemänä, ja minisarjassa "The Bronx Is Burning" häntä esitti Oliver Platt.


title: George Steinbrenner

text: Steinbrenner kuoli 80-vuotiaana sydänkohtaukseen.


title: Louis Bertrand de Sivray

text: Louis Bertrand de Sivray (23. elokuuta 1766 Luc (Var) – 3. heinäkuuta 1859) oli ranskalainen paroni ja ensimmäisen keisarikunnan kenraali.


title: Louis Bertrand de Sivray

text: Bertrand de Sivray syntyi provencelaiseen aatelisperheeseen. Hän aloitti opintonsa 1782 aatelisnuorukaisille tarkoitetussa Lorient'n kadettikoulussa Bretagnessa. Hän valmistui kadetiksi 1785 ja astui Charles de Bourbonin rykmentin palvelukseen. Hänet nimitettiin luutnantiksi 1788. Sotilasyksikkö liitettiin osaksi Pondichéryn rykmenttiä vuonna 1789.


title: Louis Bertrand de Sivray

text: Nuori upseeri Bertrand se Sivray otti tilanteesta ja ajankohdasta vaarin. Hänet valittiin edustajaksi Kansalliskokoukseen 21. syyskuuta 1791, ja hän matkusti Pariisiin. Seuraavana vuonna hänet ylennettiin kapteeniksi. Hän pelasti sapelinkäytöllään kuningasmielisen Vincent-Marie Viénot de Vaublanc'n hengen vuonna 1782, kun Pariisin vallankumoukselliset aikoivat murhata tämän.


title: Louis Bertrand de Sivray

text: Nuori upseeri kohosi vallankumouksen aikana everstiksi. Napoleonin noustua konsuliksi Sivraylle myönnettiin Ranskan kunnialegioonan kunniamerkki, ja vähän myöhemmin hänestä tehtiin saman ritarikunnan upseeri.


title: Louis Bertrand de Sivray

text: Hän saavutti urallaan upseerina merkittäviä voittoja Italiassa, ja kotimaassa hän sai osakseen keskeisiä sotilaallisia tehtäviä. Hän joutui kuitenkin jäämään pois sotilaspalveluksesta olosuhteiden jyrkästi muututtua, mutta hän ehti kuitenkin ennen kuolemaansa olla vielä pitkään eläkkeellä.


title: Tour Down Under

text: Tour Down Under on UCI World Tour -sarjaan kuuluva maantiepyöräilyn etappikilpailu, joka järjestetään Adelaiden ympäristössä Etelä-Australiassa. Kuusi etappia sisältävä kilpailu alkaa tavallisesti tammikuun kolmantena tiistaina.


title: Tour Down Under

text: Tour Down Under on järjestetty vuodesta 1999 lähtien. Kansainvälinen pyöräilyliitto nosti kilpailun luokitusta vuonna 2005 siten, että siitä tuli merkittävin Euroopan ulkopuolella käytävä maantiepyöräilyn etappikilpailu. Vuonna 2008 Tour Down Under pääsi ensimmäisenä Euroopan ulkopuolisena kilpailuna mukaan ProTour-sarjaan.


title: Jean René Constant Quoy

text: Jean René Constant Quoy (10. marraskuuta 1790 Maillé–4. heinäkuuta 1869 Rochefort) oli ranskalainen eläintieteilijä ja lääkäri.


title: Jean René Constant Quoy

text: 1814 Quoy väitteli lääketieteen tohtoriksi Montpellier’ssa. 1815 hän sai lääkärin viran Rochefortin laivastosairaalassa.


title: Jean René Constant Quoy

text: Quoy palveli yhdessä Joseph Paul Gaimardin kanssa lääkärinä ja luonnontieteilijänä "L’Uranie"lla Louis Claude de Saulces de Freycinet johtamalla maailmanympäripurjehduksella (1817-1820). He palvelivat myös "Astrolabe"lla (1826-1829) Jules Dumont d’Urvillen alaisuudessa. He kuvailivat nykyisin sukupuuttoon kuolleen ("tonganjättiläiskaivajaliskon") ("Tachygia microlepis") viimeksi mainitulla matkalla. Sukupuuttoon kuollut uudenseelanninviiriäinen ("Coturnix novaezelandiae") on myös heidän kuvailemansa.


title: Jean René Constant Quoy

text: 1830 Quoy valittiin Ranskan tiedeakatemian jäseneksi. 1848-1858 hän toimi laivaston ylitarkastajana.


title: Jean René Constant Quoy

text: Quoyn kunniaksi on nimetty mustahuiluvaris ("Cracticus quoyi").


title: Viilakalat

text: Viilakalat (Monacanthidae) on jäykkäleukakalojen lahkoon kuuluva kalaheimo, jota tavataan Atlantilla, Tyynellämerellä ja Intian valtamerellä. Siihen kuuluu noin 105 lajia, jotka jaetaan 27 sukuun. Viilakalat luokitellaan joskus säppikalojen heimoon (Balistidae). Säppikalojen etumaisessa selkäevässä on kolme ruotoa, kun taas viilakaloilla niitä on tavallisesti kaksi. Viilakalojen ensimmäinen ruoto on pitkä ja yleensä piikikäs, kun taas toinen ruoto on paljon ensimmäistä pienempi ja voi puuttua kokonaan. Lisäksi viilakalat eroavat säppikaloista siitä, että niiden eväruodot eivät ole haarautuneet kärjistä. Kaikilta viilakaloilta puuttuvat vatsaevät ja niiden ruumis on karkeiden suomujen peitossa. Heimo onkin saanut nimensä lajien litteästä muodosta ja karheasta ihosta.


title: Viilakalat

text: Viilakalat ovat trooppisissa vesissä eläviä rantakaloja, jotka elävät usein runsaan leväkasvillisuuden seassa. Useimmat lajit syövät pieniä selkärangattomia, mutta jotkut ovat erikoistuneet korallinsyömiseen, toiset taas eläinplanktoniin. Heimon suurikokoisin laji viuhkaviilakala ("Aluterus scriptus") voi kasvaa yli metrin mittaiseksi, mutta useimmat lajit ovat pieniä, alle 30-senttisiä.


title: Viilakalat

text: Joitakin viilakalalajeja pidetään merivesiakvaarioissa, mutta riutta-akvaariossa on vaara, että viilakala syö korallia tai selkärangattomia. Niitä käytetään pitämään lasiruusuja kurissa.


title: Laura Bell Bundy

text: Laura Bell Bundy (s. 10. huhtikuuta 1981 Lexington, Kentucky) on yhdysvaltalainen näyttelijä ja laulaja, joka on esiintynyt useissa Broadway-rooleissa, televisiossa ja elokuvissa.


title: Laura Bell Bundy

text: Bundy teki teatteridebyyttinsä yhdeksänvuotiaana off-Broadway show’ssa "Ruthless! The Musical", jossa hän esitti Tina Denmarkia. Hän sai roolistaan Drama Desk –ehdokkuuden. Bundy teki Broadway-debyyttinsä vuonna 2002 Tony-palkitussa musikaalissa "Hairspray", jossa hän esitti Amber Von Tusslea. Hairsprayn jälkeen hän toimi Kristin Chenowethin sijaisnäyttelijänä musikaalissa "Wicked". Hän on esittänyt myös Elle Woodsia "Blondin kosto –musikaalissa".


title: Laura Bell Bundy

text: Bundy on myös esiintynyt "The Sound of Musicin" Yhdysvaltain kiertueella ja Los Angelesin tuotannossa musikaalista "Rock of Ages".


title: Laura Bell Bundy

text: Bundy on esiintynyt elokuvissa "Huckleberry Finnin seikkailut" (1993), "Tenavatähdet" (1993), "Jumanji" (1995), Dreamgirls (2005).


title: Laura Bell Bundy

text: Televisiossa Bundy on esiintynyt saippuaoopperassa "The Guiding Light", jossa hän esitti Marah Lewisiä kaksi vuotta (14. lokakuuta 1999 – 29. lokakuuta 2001). Hän on myös esiintynyt muissa sarjoissa kuten "Veronica Mars", "Happy Hour", "Modern Men", "Todistettavasti syyllinen", "Strangers with Candy" ja "How I Met Your Mother".


title: Laura Bell Bundy

text: Bundy on julkaissut country-levyn "Longing For a Place Already Gone" ja joululevyn "I’ll Be Home For Christmas".


title: Louis Augustin Guillaume Bosc

text: Louis Augustin Guillaume Bosc d'Antic (29. tammikuuta 1759 Pariisi – 10. heinäkuuta 1828 Pariisi) oli ranskalainen kasvitieteilijä ja eläintieteilijä.


title: Louis Augustin Guillaume Bosc

text: Boscin isä oli lääkäri ja kemisti Paul Bosc d'Antic (1726–1784), ja hänen poikansa Joseph-Antoine Bosc d'Antic (1764–1837) oli myös lääkäri ja kemisti.


title: Louis Augustin Guillaume Bosc

text: Bosc julkaisi Buffonin ensyklopediassa nilviäisten, matojen ja äyriäisten luonnonhistoriaa käsittelevät teokset "Histoire naturelle des coquilles, contenant leur description, les mœurs des animaux qui les habitent et leurs usages" (5 osaa, 1801); "Histoire naturelle des Vers" (2 osaa, 1801) ja "Histoire naturelle des Crustacés" (3 osaa, 1802).


title: Louis Augustin Guillaume Bosc

text:
Hän matkusti Yhdysvalloissa 1797–1800 ja toimi varakonsulina Wilmingtonissa sekä konsulina New Yorkissa. 1806 hänet valittiin Ranskan tiedeakatemian jäseneksi. 1825 hän sai professorin viran Pariisin kansallisesta luonnonhistoriallisesta museosta.
Boscin hyönteiskokoelma on jaettu kolmen luonnonhistoriallisen museon kesken: Geneven, Pariisin ja Lontoon (Louis Alexandre Auguste Chevrolat -kokoelma).


title: Louis Augustin Guillaume Bosc

text: Bosc nimesi myös lintuja, muiden muassa suoviiriäisen ("Coturnix ypsilophora") ja punatopaasikolibrin alalajin "Topaza pella smaragdulus".


title: Dave Winfield

text: David Mark ”Dave” Winfield (s. 3. lokakuuta 1951 St. Paul, Minnesota) on yhdysvaltalainen baseballpelaaja. Hän pelasi ensimmäisen MLB-ottelunsa 19. kesäkuuta 1973 ja viimeisensä 1. lokakuuta 1995.


title: Dave Winfield

text: Winfield sai vuonna 1969 stipendin Minnesotan yliopistoon. Hän oli yliopistolla Golden Gophersin tähti sekä baseballissa että koripallossa, mutta valitsi lopulta lajikseen baseballin. Hänen ensimmäinen ammattilaisjoukkueensa oli San Diego Padres, josta hän siirtyi vuonna 1981 New York Yankeesiin. Lähdettyään Yankeesista vuonna 1990 hän pelasi vielä neljässä eri joukkueessa ennen vetäytymistään juuri ennen 44-vuotispäiväänsä.


title: Dave Winfield

text: Winfield sai Babe Ruth Awardin vuonna 1992, jolloin hän pelasi Toronto Blue Jaysissa. Hänet kelpuutettiin Baseball Hall of Fameen vuonna 2001. Hän on kuulunut vuodesta 2006 myös vähemmän tunnettuun College Baseball Hall of Fameen.


title: Avoin standardi

text: Avoin standardi tarkoittaa vakiointia, eli yhteistä sopimusta, jolloin standardia noudattavat pystyvät toteuttamaan saman tai keskenään yhtenevän sovelluksen.


title: Avoin standardi

text: Avoimen standardin vastakohtana toimii standardi, jota ei ole annettu muille kuin määrätylle joukolle. Avoin standardi puolestaan on kaikkien saatavilla, joten kuka tahansa saa halutessaan tiedon siitä ja voi noudattaa sitä.


title: Avoin standardi

text: Esimerkiksi PC-tietokoneet ovat avoimen standardin laitteita. On sovittu, että tietokoneen laajennuskortit ja niiden paikat on standardoidulla tavalla määritetty siten, että eri valmistajat, jotka noudattavat standardia, voivat toteuttaa yhteensopivuutta.


title: Sosialismi yhdessä maassa

text: Sosialismi yhdessä maassa on käsite, jota käytettiin Neuvostoliitossa varsinkin ennen toista maailmansotaa. Stalin kehitteli teorian syksyllä 1924 ja pian käsite alkoi tarkoittaa Neuvostoliiton kohtalon riippumattomuutta maailmanvallankumouksesta. Sosialismin ja kommunismin rakentamisesta tuli ensisijaisesti valtioon sidottu projekti.


title: Elokuvavuosi 2004

text: Tässä artikkelissa käsitellään vuoden 2004 aikana julkaistuja elokuvia ja elokuvamaailman merkittäviä tapahtumia.


title: Elokuvavuosi 2004

text: Nämä elokuvat olivat kaksikymmentä katsotuinta Suomessa vuonna 2004:


title: Jack Morris

text: John Scott ”Jack” Morris (s. 16. toukokuuta 1955) on yhdysvaltalainen baseballpelaaja. Hän pelasi suurimman osan Major League -uransa ajasta Detroit Tigersissä.


title: Jack Morris

text: Morris syntyi St. Paulissa, Minnesotassa, ja opiskeli Brigham Young Universityssa. Hän voitti Babe Ruth Awardin vuosina 1984 ja 1991. Hän vetäytyi vuonna 1994 ja teki enää lyhyen paluun St. Paul Saints -joukkueessa MLB:n ulkopuolella vuonna 1996.


title: Jack Morris

text: Morris harrastaa metsästystä ja kalastusta.


title: Anne Francis

text: Anne Francis (16. syyskuuta 1930 – 2. tammikuuta 2011) oli yhdysvaltalainen näyttelijä. Hänet muistetaan rooleistaan tieteiselokuvassa "Kielletty planeetta" (1956) ja televisiosarjan "Hunajapupu" ("Honey West") (1965–1966) yksityisetsivä Honey Westin pääroolista.


title: Anne Francis

text: Francis syntyi Ossiningissa New Yorkin osavaltiossa. Hän työskenteli mallina jo lapsena auttaakseen perhettään suuren laman aikana ja teki Broadway-debyyttinsä yksitoistavuotiaana. Edellä mainittujen tunnetuimpien roolien ohella hän on esiintynyt muun muassa Alyssa Cooperina menestyssarjassa "Dallas".


title: Anne Francis

text: Francis oli kahdesti naimisissa, ja hänellä on tähti Hollywood Walk of Famella. Vuonna 1966 hän ei pelkästään voittanut Golden Globea, vaan oli myös ehdolla Emmy-palkinnon saajaksi.


title: Burrito

text: Burrito on meksikolaiseen ja Tex-mex-keittiöön kuuluva ruokalaji. Se on hyvin tacon tyyppinen, mutta isompi, umpeenrullattu ja valmistettu yleensä vehnästä. Tortilla eli maissi- tai vehnäjauhoista paistettu ohut leipä rullataan kiinni, ja burrito syödään käsin. Täyte on yleensä voimakkaasti maustettu chilillä, jalapeñolla tai erilaisilla valmiilla mausteseoksilla. Burritot täytetään usein kasviksilla, riisillä ja kanalla.


title: Börje Lampenius

text: Tor Börje Lampenius (18. joulukuuta 1921 Helsinki – 3. marraskuuta 2016) oli suomalainen teatteriohjaaja ja näyttelijä-laulaja. Hän teki mittavan uran Helsingin Ruotsalaisessa teatterissa. Hänen kuuluisia roolejaan ovat olleet muun muassa "Kauppamatkustajan kuoleman" päärooli ja tavaramerkiksi muodostunut Freddyn osa näytelmässä "My Fair Lady". Lampenius on levyttänyt useita iskelmiä ja näytellyt elokuvissa sekä Suomessa että Ruotsissa. Vuonna 2000 Lampeniukselle myönnettiin Suomen Teatterijärjestöjen Keskusliiton kultainen kunniamerkki.


title: Börje Lampenius

text: Börje Lampeniuksen kiinnostus teatteriin heräsi jo kuusivuotiaana. Rintamapalveluksen jälkeen vuosina 1944–1946 hän suoritti Ruotsalaisen teatterin oppilaskoulun. Lisäksi hänellä oli lauluopintoja Klosters Röstskolassa. Hän työskenteli Ruotsalaisessa teatterissa vuodesta 1946 ohjaajana ja näyttelijänä ja toimi myös lavastajana. Lampeniuksen merkittäviä rooleja olivat muun muassa Hertig Adam ("Tiggarstudenten"), Freddy ("My Fair Lady") ja Theseus ("Theseus"). Ohjauksista mainittakoon "Kort möte", "Åtta kvinnor" ja "Swedenhjelms". Lisäksi hän ohjasi revyitä ja lastennäytelmiä. Lampenius jäi eläkkeelle 1987. Sen jälkeen hän näytteli muun muassa Robert Alftanin revyyssä "På hemmafrontet intet nytt" Ruotsalaisessa teatterissa. Hänen viimeiseksi esiintymisekseen jäi Riko Eklundhin ohjaama muisteluesitys "Thalias trotjänare" helmikuussa 2016.


title: Börje Lampenius

text: Lampeniuksen ansioihin kuuluu sivuosia 1950-luvun suomalaisissa elokuvissa, esimerkiksi Filip von Schantzin rooli elokuvassa "Mä oksalla ylimmällä" vuonna 1954. Vuonna 1978 hänellä oli sivuosa ruotsalaisessa elokuvassa "Slumrande toner".


title: Börje Lampenius

text: Lampenius levytti 1950-luvulla yli kaksikymmentä iskelmää, esimerkiksi "Vanha riimu", "Istanbul", "Nainen – mies" (Brita Koivusen kanssa) ja "Erämaajärven mökki". Myöhemmällä iällä Lampenius on harrastanut muun muassa maalausta ja pianonsoittoa.


title: Börje Lampenius

text: Börje Lampeniuksen vanhemmat olivat Karl Wilhelm Lampenius ja Berta Maria Sandberg. Vuosina 1951–1970 hän oli naimisissa näyttelijä Gunvor Sandkvistin kanssa. Liitosta syntyivät lapset Lili Charlotte (s. 1955) ja Bo Harald (s. 1962). Viulisti Linda Lampenius on Börje Lampeniuksen ja näyttelijä Ulla Eklundin tytär.


title: George Reeves

text: George Reeves (oik. "George Keefer Brewer"; 5. tammikuuta 1914 Woolstock – 16. kesäkuuta 1959 Los Angeles) oli yhdysvaltalainen näyttelijä, joka tunnetaan parhaiten roolistaan Teräsmiehenä 1950-luvun suositussa televisiosarjassa "Adventures of Superman" sekä epäselvästä kuolemastaan 45 vuoden ikäisenä.


title: George Reeves

text: Reevesin alkuperäinen sukunimi oli Brewer, mutta isäpuoli adoptoi hänet ja hän sai tältä nimen Bessolo. Nimen Reeves hän otti taiteilijanimeksi aloittaessaan näyttelijänuraa.


title: George Reeves

text: Reevesin ensimmäinen Teräsmies-rooli oli elokuvassa "Superman and the Mole Men", joka oli samalla televisiosarjan pilottijakso. Sen valmistuttua aloitettiin heti jaksojen kuvaaminen, ja kun ne esitettiin kaudella 1952–1953, hänestä tuli kansallinen kuuluisuus.


title: George Reeves

text: Los Angelesin poliisin raportin mukaan George Reeves kuoli 16. kesäkuuta 1959 noin kello 1.30–2.00 saatuaan luodin päähänsä asuntonsa yläkerrassa makuuhuoneessa Benedict Canyonin asuinalueella. Hän oli 45-vuotias.


title: George Reeves

text: Koska hälytys tehtiin vasta 45 minuuttia kuoleman jälkeen, poliisi saapui tunnin päästä, ja tämä on yksi kuolemantapauksen ristiriitaisuuksista. Talossa olivat tuolloin paikalla Leonore Lemmon, William Bliss, Robert Condon, Carol Van Ronkel ja Rip Van Ronkel.


title: George Reeves

text: Silminnäkijöiden mukaan Reeves ja Lemmon olivat aikaisemmin päivällä olleet syömässä ravintolassa ja riidelleet. Illalla Reeves meni aikaisin nukkumaan, mutta tuli myöhemmin valittamaan melusta ja jäi hetkeksi vieraiden luo juomaan. Myöhemmin hän lähti vihaisena nukkumaan. Sen jälkeen vieraat kuulivat yhden aseenlaukauksen, jolloin William Bliss juoksi hänen huoneeseensa ja löysi Reevesin makaamassa kuolleena sängyssään alasti, selällään, jalat maassa, 9 mm:n Luger-pistooli maassa jalkojensa välissä.


title: George Reeves

text: Reevesin elämästä valmistui vuonna 2006 näytelmäelokuva "Hollywoodland", jossa häntä esitti Ben Affleck.


title: Smart Formore

text:
Smart-merkin Formore-malli oli suunniteltu nelivetoinen Crossover-malli, jonka piti tulla markkinoille vuonna 2006. Se olisi perustunut Mercedes-Benz C-sarjaan, ja se olisi ollut sisarmalli Mercedes-Benz GLK-maasturille. Moottoreina olisivat toimineet bensiini- ja dieselmoottorit 1.8-litraisesta nelisylinterisestä 3.0-litraiseen V6-moottoriin.
Valmistuksen oli tarkoitus alkaa Daimler AG:n Brasilian tehtaalla Juiz de Forassa, eikä Ranskassa Smartville-tehtaalla, missä Fortwo-mallia valmistetaan, tai Alankomaissa NedCar-tehtailla, jossa Forfour-mallia valmistettiin.


title: Smart Formore

text: Daimler AG suunnitteli että Formore olisi ollut ensimmäinen Yhdysvalloissa myytävä Smart-malli. Smart tuli Yhdysvaltain markkinoille lopulta vasta vuonna 2008 Fortwo-mallilla.


title: Smart Formore

text: Formoren kehitys lopetettiin huhtikuussa 2005 Smart-merkin jatkuvan, pääasiassa Forfour-mallin huonosta menestyksestä johtuneen tappion takia.


title: Marie Braun

text: Marie Johanna Philipsen-Braun (22. kesäkuuta 1911, Rotterdam − 23. kesäkuuta 1982, Gouda) oli alankomaalainen uimari ja olympiavoittaja. Hän voitti 100 metrin selkäuinnin olympiakultaa Amsterdamissa 1928. Hän voitti kyseisissä kilpailuissa myös hopeaa 400 metrin vapaauinnissa. Hän voitti urallaan neljä Euroopan mestaruutta ja kaksi hopeaa.


title: Marie Braun

text: Vuonna 1980 hän valittiin International Swimming Hall of Famen jäseneksi.


title: Seututie 950

text: Seututie 950 on Kuusamosta, Kantojoen kylän tuntumasta Käylän, Oulangan, Hautajärven ja Kallungin kautta Sallaan johtava seututie. Tien pituus on 79 kilometriä, ja se on kokonaan päällystetty. Tie on osa Runon ja Rajan tietä ja kulkee Oulangan kansallispuiston sekä Sallatuntureiden ohitse.


title: Seututie 950

text: Tien muuttamista kantatieksi on esitetty Pohjois-Pohjanmaan ja Itä-Lapin maakuntakaavoissa.


title: Kvadrantidit

text: Kvadrantidit eli bootidit ovat meteoriparvi, jonka suurin aktiivisuus osuu 1.–5. tammikuuta väliselle ajalle. Vuoden 2015 maksimin ennustetaan osuvan tammikuun neljänteen päivään klo 4.


title: Kvadrantidit

text: Meteorit näyttävät tulevan Karhunvartijan tähdistön yläosista, kymmenkunta astetta Otavan kauhan varren päästä vasemmalle. Parven meteorien nopeus on n. 37 km/s. Kvadrantideja voi näkyä tunnissa kymmeniä tai enemmän. Varsinainen maksimi on lyhytaikainen kestäen vain joitakin tunteja.


title: Kvadrantidit

text: Kvandrantidien nimi juontuu Quadrans Muralis- eli Seinäkvadrantti-nimisestä tähdistöstä, jonka tähtitieteilijä J. J. de Lalande hahmotteli alueelle, mutta jota ei enää ole tähtitaivaan kartoissa.


title: Kvadrantidit

text: Parvi on liitettävissä 2003 EH1 -nimiseen asteroidiin. Sen radassa on havaittu huomattavia yhtäläisyyksiä komeettaan C/1490 Y1, ja pidetään mahdollisena, että 2003 EH1 on muodostunut tästä komeetasta sen hajotessa. Itse komeettaa havaittiin vuonna 1490 Kiinassa, Japanissa ja Koreassa, minkä jälkeen havaintoja komeetasta ei ole tehty.


Metal Is Forever – The Very Best of Primal Fear on Primal Fearin kokoelma-albumi, joka julkaistiin 29. syyskuuta 2006.Suluissa alkuperäinen esittäjä.


title: Carthago Novan piiritys

text: Carthago Novan piiritys käytiin toisen puunilaissodan aikana vuonna 209 eaa. Piirityksessä roomalaisen kenraali Publius Cornelius Scipion joukot valloittivat Carthago Novan, joka oli karthagolaisten tärkein kaupunki Hispaniassa.


title: Carthago Novan piiritys

text: Cannaen taistelussa 216 eaa. karthagolainen kenraali Hannibal oli lyönyt suuren roomalaisarmeijan. Siitä lähtien roomalaiset välttivät taistelukosketusta Hannibalin armeijan kanssa ja yrittivät sulkea sen eteläiseen Italiaan.


title: Carthago Novan piiritys

text: Cannaen taistelun jälkeen roomalaiset lähettivät joukkojaan Iberian niemimaalle (Hispania) estäen näin sotatarvikkeiden kuljetuksen Hannibalille. 217 eaa. Scipio saapui Iberiaan. Hän nousi maihin Emporionissa, joka oli kreikkalainen siirtokunta. Scipiolla oli mukanaan 10 000 miestä, joten Hispaniassa olevan roomalaisarmeijan koko nousi 28 000 jalkaväkimieheen ja 3 000 ratsumieheen.


title: Carthago Novan piiritys

text: Scipio alkoi heti koota tietoa vihollisen ryhmityksistä ja vahvuudesta. Rohkaisevat tiedot kertoivat, että Karthagon Hispaniassa olevat kolme armeijaa olivat erillään toisista. Karthagolaisten armeijat olivat vähintään saman kokoisia tai suurempia ja taistelukokemukseltaan parempia. Sen sijaan, että Scipio olisi haastanut yhden karthagolaisten armeijoista taisteluun, hän päätti iskeä vihollisen tärkeimmälle tukialueelle Iberian niemimaalla, Carthago Novaan.


title: Carthago Novan piiritys

text: Carthago Nova oli puunilaisvallan ylpeyden vahva vertauskuva. Kaupungin satama oli suurempi kuin muiden karthagolaiskaupunkien, ja siellä oli aarrekammioita ja hallinnon asiakirjoja sekä lukuisia aatelisperheitä. Siellä oli myös suuret muona- ja ammusvarastot, joten sen valtaaminen olisi suunnaton moraalinen isku viholliselle. Uusi Karthago oli kuitenkin linnoitettu kaupunki, jonka eteläpuolella oli meri ja pohjoispuolella laguuni. Sinne pääsi siis vain mantereen suunnasta kapeaa kannasta pitkin. Kaupunkia ympäröi muuri, jonka pituus oli noin 4 000 metriä.


title: Carthago Novan piiritys

text: Kaupungin varuskunnan päälliköllä Magolla oli käytössään vain noin 1 000 vakinaista koulutettua sotilasta ja 2 000 miestä nostoväkeä, jotka olivat kohtuullisesti aseistettuja. Nämä tiedot lisäsivät entisestään Scipion valtaushaluja. Kukin karthagolaisarmeija oli ainakin kymmenen päivämarssin päässä kaupungista, joten Scipion täytyi valloittaa kaupunki mahdollisimman nopeasti.


title: Carthago Novan piiritys

text: Scipio hankki Tarracosta käsiinsä kalastajia ja merimiehiä, jotka kävivät säännöllisesti veneillään Uudessa Karthagossa. Nämä kertoivat, että kaupungin pohjoispuolella olevan suolajärven pystyi laskuveden aikana ylittämään kahlaamalla. Tästä tiedosta oli Scipiolle taistelussa paljon hyötyä. Mutta vielä jäi kysymys, miten hänen miehensä pystyisivät taistelemaan tiensä läpi kaupungin muurin.


title: Carthago Novan piiritys

text: Scipion hyvälle ystävälle ja vanhimmalle upseerille Laeliukselle alistettiin 35 kaleerin eskaaderi, jonka oli määrä hyökätä mereltä päin. Scipio julisti, että meren jumala Neptunus oli luvannut tulla apuun. Polybios piti tätä tosin vain kyynisenä sotajuonena.


title: Carthago Novan piiritys

text: Hyökkäys alkoi seuraavana päivänä kahdelta suunnalta. Tikkaita kantaen miehet lähtivät rynnäkköön kohti vihollisen muureja, samaan aikaan kun Laeliuksen kaleerit hyökkäsivät mereltä päin.


title: Carthago Novan piiritys

text: Mago määräsi heti nostoväen syöksymään ulos pääportista aikeenaan katkaista roomalaishyökkäyksen kärjen ennen kuin tämä ehtisi muurille asti. Suunnilleen samanvahvuiset joukot iskivät yhteen. Taistelu oli alussa erittäin tasaväkistä. Scipiolla oli kuitenkin enemmän reservejä käytettävissään. Karthagolaiset joutuivat perääntymään ja jotkut joutuivat pakokauhun valtaan rynnätessään kohti porttia. Scipio käski tällöin lisää miehiä ja tikasosastoja yrittämään muurin valtausta. Hän itse meni lähelle taistelua miestensä nähtäväksi, tosin kolmen kilpiä pitelevän miehensä suojaamana. Roomalaiset uskoivat sotilaiden taistelevan paremmin kun näkivät komentajansa.


title: Carthago Novan piiritys

text: Roomalaiset pääsivät muureille asti, mutta hyökkäys kilpistyi karthagolaisten vastarintaan ja tikkaisiin liittyviin ongelmiin: jotkin tikkaat olivat liian lyhyitä ja heikkoja, ja ne jotka ylsivät muurien päälle olivat helposti kaadettavissa. Muureilta lensi keihäitä ja nuolia hyökkääjiä vastaan, ja kaikki roomalaishyökkäykset torjuttiin. Scipio keskeytti tällöin hyökkäyksen huomattuaan, että ne eivät tuottaneet tulosta. Roomalaiset vetäytyivät leiriinsä lepäämään ja ryhmittymään uudelleen.


title: Carthago Novan piiritys

text: Myöhemmin päivällä roomalaiset tekivät uuden hyökkäyksen. Entistä enemmän tikkaita tuotiin paikalle ja legioonalaiset yrittivät murtautua kaupunkiin väkisin. He eivät kuitenkaan saaneet karthagolaisten vastarintaa murrettua.


title: Carthago Novan piiritys

text: Oli tullut jo ilta ja kaupungin pohjoispuolella olevan laguunin veden pinta oli laskenut. Scipio kokosi 500 miehen rynnäkköosaston, jonka oli määrä kahlata laguunin poikki ja kiivetä tikkailla muurin ylitse. Scipion oppaat näyttivät osastolle tien ja se pääsi huomaamatta muurille asti. He huomasivat, että se oli vartioimaton ja kiipesivät tikkaita pitkin muurille, jonka jälkeen jatkoivat pääportille asti ja kävivät puolustajien kimppuun takaapäin. Pääportti oli pian hallussa ja se murrettiin. Legioonalaiset rynnäköivät portista sisään kaupungin sokkeloisille kujille. Sotilaita oli käsketty tappaa kaikki vastaantuleva, mutta ryöstely piti aloittaa vasta voiton jälkeen, jotta tilanne ei riistäytyisi käsistä.


title: Carthago Novan piiritys

text: Scipio johti yhden taisteluosaston kanssa kohti erästä kukkulaa, jota Magon palkkasoturit puolustivat. Roomalaiset olivat kuitenkin täysin ylivoimaisia ja pian koko kaupunki oli vallattu. Tämän jälkeen annettiin sotatorvella lupa järjelmälliseen ryöstelyyn. Sotasaalis huutokaupattiin liikemiehille ja voitot jaettiin koko armeijalle.


title: Carthago Novan piiritys

text: Carthago Novan menettäminen oli karthagolaisille musertava isku. Se käytännössä muutti koko Hispanian voimatasapainon. Roomalaiset saivat haltuunsa muun muassa heittokoneita ja sotalaivoja. Kaupungista tuli Scipion tärkeä tukikohta.


title: GOD TV

text: GOD TV (alun perin Christian Channel Europe) on maailmanlaajuinen kristillinen tv-kanava. Sen perustivat Rory ja Wendy Alec Englannissa tammikuussa 1995. Tammikuussa 2002 lähetykset siirrettiin Israeliin, jolloin näkyvyysalue arvioitiin olevan 15 satelliitin avulla 80% maapallosta. Israelista se lähettää kuutta kanavaansa eri puolille maailmaa ympäri vuorokauden: "GOD TV USA; the GOD Channel UK; GOD Europe; the GOD Channel, Africa; the GOD Channel, Asia; and the GOD Channel, Australasia".


title: GOD TV

text: GOD TV:n pääkonttori on Washingtonissa ja maailmanlaajuisen ohjelmiston lähetyskeskus on Jerusalemin keskustassa. Kanavalla on studioita myös Englannissa, Yhdysvalloissa ja Israelissa. Toimistoja yhtiöllä on Englannissa, Saksassa, Tanskassa, Etelä-Afrikassa, Intiassa, Hongkongissa, Floridassa ja Norjassa. Vuonna 2007 yhtiön vuosibudjetti oli 20 miljoonaa puntaa, josta 68 % tuli lahjoituksina ja 19 % sponsoroituna ohjelma-aikana. Sen on sanottu olevan kolmanneksi suurin kristillinen TV-yhtiö Trinity Broadcasting Networkin ja texasilaisen Daystar Television Networkin jälkeen.


title: GOD TV

text: GOD TV:n vakituisia sisällöntuottajia ovat muun muassa Mike Bickle, Reinhard Bonnke, Benny Hinn, T. D. Jakes, Joyce Meyer, Nathan Morris, Hillsong-seurakunta, Brian Houston, David Pawson ja Andrew Wommack. Suomessa GOD TV näkyy Internetin lisäksi neljän satelliitin kautta maksuttomana kanavana.. Suomalainen Taivas TV7 on esittänyt aikaisemmin GOD TV:n ohjelmia.


title: GOD TV

text: Kanavaa on kritisoitu "menestysteologiasta" ("Prosperity Gospel"). The Daily Telegraph -lehdessä James Hall kirjoitti kriittisen artikkelin kanavasta otsikolla "Halo to Christian Profits".


title: Smart Crosstown

text: smart crosstown oli smartin vuoden 2005 Frankfurtin autonäyttelyssä esittelemä konseptiauto. Se oli fortwo-malliin pohjautunut hybridiauto. Autossa oli irrotettava tuulilasi sekä sähkötoiminen katto. Hopeanvärinen tridion-turvarunko on tuttu Fortwosta.


title: Hayden Fry

text: John Hayden Fry (s. 28. helmikuuta 1929) on yhdysvaltalainen amerikkalaisen jalkapallon valmentaja. Hän on kuulunut College Football Hall of Fameen vuodesta 2003.


title: Hayden Fry

text: Fry on texasilainen. Hänen synnyinkaupunkinsa on Eastland, mutta hän muutti kahdeksanvuotiaana perheensä kanssa suurempaan Odessaan. Hän loi lyhyen peliuran Odessa High Schoolissa sekä vuodesta 1947 Baylorin yliopistossa, josta hän valmistui oppiarvolla psykologiasta vuonna 1951. Hän opetti historiaa ja työskenteli avustavana jalkapallovalmentajana Odessa High Schoolissa ennen palvelustaan merijalkaväessä vuosina 1952–1955.


title: Hayden Fry

text: Fry palasi merijalkaväestä vielä Odessaan, josta ura vei lopulta Eteläiseen metodistiyliopistoon, Pohjois-Texasin yliopistoon ja Iowan yliopistoon. Fryn menestyksekäs ura kesti vuosikymmeniä, kunnes hän ilmoitti vetäytymisestään 22. marraskuuta 1998 saatuaan raskaita hoitoja eturauhassyöpään.


title: Scion xA

text: Scion xA on Toyotan Scion-merkin alla Yhdysvalloissa myymä pikkuauto, jota myydään Japanissa nimellä Toyota ist. Se perustuu ensimmäisen sukupolven Toyota Yarisiin.


title: Scion xA

text: Auton myynti alkoi ensin Kaliforniassa keväällä 2004, ja siitä tuli Toyotan odotuksista poiketen Scionin huonoiten myyvä malli. Täyttääkseen koko tuotantokapasiteetin Toyota on alkanut myydä autoa Lähi-idässä nimellä Toyota xA.


title: Scion xA

text: Mallivuodeksi 2006 xA sai kevyen faceliftin.


title: Scion xA

text: xA:n tuotanto päättyi joulukuussa 2006. xA:n korvaaja, xD tuli myyntiin elokuussa 2007.


title: Bezalel Academy of Art and Design

text: Bezalel Academy of Art and Design on Israelin kansallinen taidekorkeakoulu, joka on nimetty Bezalelin mukaan, jonka Mooses määräsi johtamaan ilmestysmajan rakentamista (2. Moos. 35:30). Se perustettiin vuonna 1903, mutta oli suljettuna rahanpuutteen vuoksi vuodesta 1929 vuoteen 1935.


title: Bezalel Academy of Art and Design

text: Bezalel Academy sijaitsee Skopusvuorella, Jerusalemissa ja siellä on 1500 opiskelijaa. Opiskeltavia aineita ovat animaatiotekniikka, arkkitehtuuri, elokuva, estetiikka, keramiikka, multimedia, taidehistoria, teollinen muotoilu ja valokuvaus.


title: Jotain pimeästä

text: Jotain pimeästä on yhdysvaltalainen, vuonna 1988 valmistunut science fiction -minisarja. Minisarja sai suosionsa myötä lyhyeksi jäänyttä jatkoa viikoittaisena sarjana NBC-kanavalla.


title: Jotain pimeästä

text: Suomen televisiossa minisarja esitettiin nimellä "Jotain pimeästä". Videolevityksessä sarjan nimi oli "Isku ulkoavaruudesta".


title: Jotain pimeästä

text: Joe Cortese esittää etsivä Jack Bresliniä, joka yhdessä parinsa Frank Dileon (George Dzundza) kanssa tutkii raakaa murhasarjaa, jossa uhreilta on poistettu sisäelimiä. Breslin huomaa rikospaikkojen yleisön joukossa aina saman naisen, ja yrittää lopulta ottaa tämän kiinni. Nainen pakenee yliluonnollisilta vaikuttavien kykyjensä ansiosta, mutta hän pudottaa tunnistamattoman esineen, jonka Breslin vie mukanaan kotiinsa.


title: Jotain pimeästä

text: Nainen (Maryam d'Abo) odottaa Bresliniä tämän asunnossa ilmeisesti saadakseen esineen takaisin, mutta Breslin saa hänet lopulta käsirautoihin. Matkalla poliisiasemalle nainen, Ta'Ra kuitenkin taivuttelee Breslinin viemään hänet erämaahan lupaamalla kertoa murhista sillä ehdolla, että muut eivät saa tietää. Ta'Ra vihjaa olevansa kotoisin toiselta planeetalta, jolloin epäuskoinen Breslin aikoo kääntyä takaisin viedäkseen hänet poliisiasemalle. Ta'Ra kuitenkin pakenee erämaahan, ja Breslin seuraa häntä pienelle avaruusalukselle. Sen nähtyään Breslin uskoo Ta'Ran olevan avaruudesta.


title: Jotain pimeästä

text: Ta'Ra kertoo työskennelleensä aiemmin lääkintäupseerina suurella vankila-aluksella. Vankilassa pidettiin muiden vankien ohella myös "xenomorfiksi" nimitettyä, muodonmuutoksiin kykenevää olentoa. Telepaattisilla voimillaan muita vankeja hyväksikäyttämällä xenomorfi onnistui vapauttamaan itsensä eristyssellistään ja pakeni. Paon jälkeen ainoana eloonjääneenä Ta'Ra otti sukkulan ja seurasi xenomorfia Maahan. Breslinin tutkimien murhien takana on xenomorfi, joka perehtynyt uhriensa anatomiaan voidakseen jäljitellä ihmisten olemusta.


title: Jotain pimeästä

text: Teknologiakeskuksessa tehtyjen havaintojen perusteella Ta'Ra päättelee xenomorfin pyrkivän takaisin vankila-alukselle, ja he päättävät Breslinin kanssa seurata sitä. Ta'Ra ohjaa vankila-aluksen syöksymään mereen, ja he suojautuvat sen ajaksi aluksella riehuvalta xenomorfilta lukitsemalla itsensä tämän entiseen eristysselliin. Aluksen pudottua mereen Breslin ampuu seinään reiän, jonka kautta he pääsevät ulos.


title: Jotain pimeästä

text: Ohjelman lopussa Breslin näkee painajaista, jossa xenomorfi on naamioitunut hänen tyttöystäväkseen. Breslinin herättyä makuuhuoneeseen tulee Ta'Ra, joka vakuuttelee hänelle, että he onnistuivat tuhoamaan xenomorfin.


title: Jotain pimeästä

text: Vaikka "Jotain pimeästä" muistuttikin muiden muassa "V"-televisiosarjaa, se oli kotimaassaan katsojamenestys. Niin katsojat kuin kriitikotkin pitivät päähenkilöiden välisestä suhteesta, ja sarjalle tilattiinkin pian viikoittainen jatko.


title: Jotain pimeästä

text: Kun jatko-osia lopulta alettiin esittää, lähtökohtaisasetelman uutuudenviehätys oli kuitenkin jo kulutettu loppuun. Sarja lopetettiin alhaisten katsojalukujen takia jo kuuden lähetetyn jakson jälkeen, ja kaksi jäljellä ollutta jaksoa jätettiin kokonaan lähettämättä.


title: Jotain pimeästä

text: Lyhyen kestonsa takia sarjaa ei ole esitetty televisiossa usein, mutta sittemmin myös kaksi alkujaan esittämättä jäänyttä jaksoa on näytetty Yhdysvalloissa kaapelikanavilla. Alkuperäisestä minisarjasta on myös esitetty elokuvamittaiseksi leikattua versiota.


title: Jotain pimeästä

text: Jatko-osia ei ole esitetty Suomessa.


title: Elokuvavuosi 2003

text: Tässä artikkelissa käsitellään vuoden 2003 aikana julkaistuja elokuvia ja elokuvamaailman merkittäviä tapahtumia.


title: Elokuvavuosi 2003

text: Nämä elokuvat olivat Suomen viisitoista katsotuinta vuonna 2003:


title: Eva Gyldén (kuvanveistäjä)

text: Eva Maria Gyldén (19. heinäkuuta 1885 Viipuri – 1. tammikuuta 1973) oli suomalainen kuvanveistäjä.


title: Eva Gyldén (kuvanveistäjä)

text: Gyldénillä oli monipuolinen taiteilijankoulutus. Hän aloitti opintonsa Viipurin taiteenystäväin piirustuskoulussa vuonna 1900 ja jatkoi Suomen Taideyhdistyksen piirustuskoulussa vuodesta 1903 alkaen. Hän kävi myös pari vuotta Helsingin yliopiston piirustussalilla ja Taideteollinen keskuskoulussa sekä opiskeli Viktor Malmbergin johdolla. Myös Koenigliche Kunstgewerbeschulessa Berliinissä hän opiskeli pari vuotta ja Académie de la Grande Chaumière, Pariisi 1920-luvulla.


title: Eva Gyldén (kuvanveistäjä)

text: Gyldén piti näyttelyitä harvakseltaan. Taiteilijantyön ohessa hän tomi Riihimäen lasitehtaan piirtäjänä pari vuotta ja Lallukan taiteilijakodin emännöitsijänä vuosina 1939–1946. Hänelle myönnettiin valtion taiteilijaeläke. Gyldén tunnettiin 1940-luvun lopulla Pohjoismaissa erityisesti kameetaiteilijana.


title: Eva Gyldén (kuvanveistäjä)

text: Gyldénin vanhemmat olivat lääninagronomi Axel Gyldén ja Antonia (Toni) Sofia o.s. Hausen.


title: 5. Etelä-Pohjanmaan rykmentti

text:
N:o 5 Etelä-Pohjanmaan rykmentti oli Bergströmin ryhmään kuuluva joukko-osasto valkoisen armeijan länsiarmeijassa.
Komentaja: everstiluutnantti Maximilian Spåre, v.t. komentaja everstiluutnantti J. A. K. Renvald


title: 5. Etelä-Pohjanmaan rykmentti

text:
Komentaja: everstiluutnantti Renvald, v.t. päällikkö luutnantti Hultkrantz
Komentaja: kapteeni Hjalmar Alexander Söderman
Komentaja: majuri E. Colliander


title: Clyde Lovellette

text: Clyde Edward Lovellette (7. syyskuuta 1929 Petersburg, Indiana – 9. maaliskuuta 2016 North Manchester, Indiana) oli yhdysvaltalainen koripalloilija ja olympiavoittaja. Hän pelasi NBA:ssa vuosina 1953–1964. Lovellette oli ensimmäinen NCAA:n yliopistomestaruuden, olympiakullan ja NBA:n mestaruuden voittanut pelaaja ja edelleen yksi harvoista, joka tähän on yltänyt.


title: Clyde Lovellette

text: Lovellette syntyi Petersburgin pikkukaupungissa Indianassa ja pelasi yliopistotasolla Kansasissa, johon hän pääsi vuonna 1948. Hänen ammattilaisjoukkueensa olivat Minneapolis Lakers, Cincinnati Royals, St. Louis Hawks ja Boston Celtics. Lovellette voitti yhteensä kolme NBA-mestaruutta, Lakersissa vuonna 1954 ja Celticsissä vuosina 1963 ja 1964. Hänet valittiin un vuosina 1956, 1957, 1960 ja 1961. Vuonna 1956 hänet valittiin .


title: Clyde Lovellette

text: Yhdysvaltain koripallomaajoukkueessa Lovellette voitti kultaa Helsingin kesäolympialaisissa 1952. Hän pelasi seitsemässä ottelussa tehden yhteensä 97 pistettä, niistä 27 välierässä Argentiinaa vastaan.


title: Clyde Lovellette

text: Lovellette työskenteli peliuransa jälkeen kotikaupunkinsa seriffinä. Hänet valittiin Basketball Hall of Fameen vuonna 1988. Lovellette toimi myöhemmin Munisingin kaupunginvaltuutettuna Michiganissa.


title: Clyde Lovellette

text: Lovellette kuoli 86-vuotiaana kotikaupungissaan Indianan North Manchesterissa 9. maaliskuuta 2016. Hän oli sairastanut syöpää.


title: Sandokai

text: Sandokai ry on budolajien harrastajien seura, joka perustettiin vuonna 1979 Keravalla. Seura keskittyi aluksi aikidoon, judoon ja karateen eli kolmeen budolajiin. Tämän vuoksi seura sai nimekseen Sandokai - "san" merkitsee japaniksi kolmea. Nykyään Sandokaissa harrastetaan aikidoa, jujutsua, taidoa ja taijiquania. Seuralla on harjoituksia sekä Keravalla että Järvenpäässä.


title: Sandokai

text: Sandokain Aikidojaoksen pääopettajana toimii Kari Tamminen. Tammisen johdolla Sandokai on harjoittanut yhteistoimintaa Endo-shihanin kanssa vuodesta 1987.


title: Sandokai

text: Sandokai ry:n Aikidoharjoitukset pidetään Keravalla sijaitsevalla harjoitussalilla eli dojolla osoitteessa Eerontie 1. Harjoituksia on joka ilta ja lisäksi useana aamuna viikossa. Myös junioreille löytyy omat harjoitusaikansa.


title: Sandokai

text:
Sandokain aikidojaos on saanut Suomessa ensimmäisenä aikidotoiminnasta Sinetin. Sinetti on Nuori Suomi -järjestön myöntämä laatutae laadukkaasta lasten ja nuorten parissa tehdystä työstä heidän liikuntaharrastuksensa hyväksi.
Sandokai on järjestänyt jo usean vuoden ajan Keravan perinteisen kesäleirin, joka pidetään heinäkuun alussa.


title: 1. Etelä-Pohjanmaan reservipataljoona

text:
1. Etelä-Pohjanmaan reservipataljoona oli länsiarmeijan Bergströmin ryhmän N:o 5 Etelä-Pohjanmaan rykmenttiin kuuluva joukko-osasto. Pataljoona koottiin Vaasan piirin miehistä ja se järjestettiin Vilppulaan 19. maaliskuuta 1918 ja siirrettiin rintamalle 31. maaliskuuta 1918. Komppania käsitti 500-600 miestä.
Komentaja: everstiluutnantti A. Renvald, v.t. päällikkö luutnantti Hultkrantz. Pataljoonasta muodostettiin sodan jälkeen Kuopion jalkaväkirykmentti N:o 4.


title: 1. Etelä-Pohjanmaan reservipataljoona

text:
Päällikkö: jääkärivänrikki Viktor (Väinö) Granlund.
Päällikkö: vääpeli E. Torkko, vääpeli Esa Sippola.
Päällikkö: vääpeli T. H. Palomäki


title: Slater Martin

text: Slater Nelson Martin nuorempi (22. lokakuuta 1925 – 18. lokakuuta 2012) oli yhdysvaltalainen koripalloilija, joka pelasi NBA:ssa toistakymmentä vuotta.


title: Slater Martin

text: Texasissa syntynyt Martin opiskeli Jefferson Davis High Schoolissa ja Austinin Texasin yliopistolli. Pelattuaan yliopistotason koripalloa Texas Longhornsissa hän eteni Minneapolis Lakersiin (1949–1956) ja lopulta St. Louis Hawksiin (1956–1960).


title: Slater Martin

text: Aktiivisen peliuransa päätyttyä Martin työskenteli valmentajana. Hän pääsi Springfieldin Basketball Hall of Fameen Massachusettsissa vuonna 1982.


title: 2. Etelä-Pohjanmaan reservipataljoona

text:
1. Etelä-Pohjanmaan reservipataljoona oli länsiarmeijan Bergströmin ryhmän N:o 5 Etelä-Pohjanmaan rykmenttiin kuuluva joukko-osasto. Pataljoona koottiin Vaasan piirin miehistä ja se järjestäytyi Vilppulassa 19. maaliskuuta 1918 - 23. maaliskuuta 1918 ja se siirrettiin rintamalle 31. maaliskuuta 1918. Tällöin pataljoona käsitti 500 miestä. Pataljoonan komentaja oli kapteeni Hjalmar Alexander Söderman.
Päällikkö: vänrikki Kari Pelo
Päällikkö: vääpeli A. Hukkinen.
Päällikkö: vääpeli U. Saloranta
Päällikkö: vääpeli A. Johansson


title: 3. Etelä-Pohjanmaan reservipataljoona

text: 1. Etelä-Pohjanmaan reservipataljoona oli länsiarmeijan Bergströmin ryhmän N:o 5 Etelä-Pohjanmaan rykmenttiin kuuluva joukko-osasto. Pataljoona koottiin Vaasan piirin miehistä ja se järjestettiin Kolhossa 23. maaliskuuta 1918 ja lähetettiin rintamalle 27. maaliskuuta 1918. Tässä vaiheessa pataljoona käsitti 419 miestä.


title: 3. Etelä-Pohjanmaan reservipataljoona

text:
Komentaja: majuri E. Colliander
Päällikkö: aliupseeri Erik Kamis
Päällikkö: aliupseeri Erik Nylund.
Päällikkö: aliupseeri G. Degestedt
Päällikkö: aliupseeri Matti Aittoniemi


title: Martin Elmiger

text: Martin Elmiger (s. 23. syyskuuta 1978 Cham) on sveitsiläinen maantiepyöräilijä, joka kilpaili ammattilaisena vuosina 2001–2017. Hän voitti Tour Down Under -kilpailun vuonna 2007.


title: Kypck

text: Kypck on venäjänkielistä metallia soittava suomalainen yhtye. Yhtye määrittelee itsensä kategoriaan doomsday metal.


title: Kypck

text: Yhtyeen nimen virallinen kirjoitusasu on KYPCK, josta kirjoitetussa mediassa voi käyttää myös muotoa Kypck, ja ääntämisasu . Teknisesti Kypck on vain latinalaisilla kirjaimilla kirjoitettu jäljitelmä kyrillisillä kirjaimilla kirjoitetusta nimestä Курск, joka suomen kielelle translitteroituna kirjoitetaan Kursk. Kursk on Venäjän kaupunki, jonka lähistöllä käytiin toisessa maailmansodassa historian suurin panssaritaistelu, ja vuonna 2000 uponnut venäläinen ydinsukellusvene.


title: Kypck

text: Yhtyeeseen kuuluvat laulaja Erkki Seppänen, kitaristeina entiset Sentenced-jäsenet Sami Lopakka ja Sami Kukkohovi, basisti Jaakko Ylä-Rautio, ja Charon-yhtyeessä soittanut rumpali Antti Karihtala. Yhtyeen ensimmäinen rumpali ja Kypckin levyt edelleen tuottava Hiili Hiilesmaa siirtyi taka-alalle yhtyeestä kesällä 2011 keskittyäkseen studiotyöskentelyyn ja tuottamiseen.


title: Kypck

text: Idea yhtyeestä syntyi jo vuonna 1999 Hiilesmaan tuottaessa Sentencedin "Crimson"-albumia, mutta varsinaisesti se perustettiin tammikuussa 2007 sopivan kokoonpanon löydyttyä ja jäsenten aikataulujen sovittua yhteen. Esikoisalbumi "Tšerno" äänitettiin kesällä 2007 ja julkaistiin UHO Productionin kautta maaliskuussa 2008. Sitä edelsi tammikuussa 2008 julkaistu digisingle kappaleesta ”1917”. Albumi sijoittui Suomen albumilistalla parhaimmillaan sijalle 11. Century Media julkaisi sen myöhemmin maailmanlaajuisesti.


title: Kypck

text: Toinen albumi "Niže" (Yellow House Productions, 2011) nousi albumilistalla sijalle 16. Kolmas albumi "Imena na stene" (2014, Ranka Kustannus) oli yhtyeen ensimmäinen Suomen albumilistan kärkikymmenikköön yltänyt julkaisu. Levy onnistui myös valloittamaan fyysisten levyjen myyntiä mittaavan "Rumban" listan ykkössijan julkaisuviikollaan. Heinäkuussa 2016 Kypck julkaisi coverversion t.A.T.u:n kappaleesta ”All About Us”. Yhtyeen neljäs albumi "Zero" ilmestyi syyskuussa 2016.


title: Kypck

text: Yhtyeen ensimmäinen konsertti oli Oulun Teatrialla 22. maaliskuuta 2008. Sittemmin yhtye on kotimaan esiintymisten lisäksi konsertoinut myös Venäjällä, Virossa, Latviassa ja Tšekissä. Vuonna 2014 yhtyeen tekemä "Trans-Siberian Tour" oli pisin länsimaisen yhtyeen tekemä kiertue Venäjällä. Kiertue kattoi 11 kaupunkia – Pietarista Siperian Irkutskiin.


title: Kypck

text: Keväällä 2015 Kypckin oli tarkoitus esiintyä ensimmäisen kerran Valko-Venäjällä, Minskissä. Keikka oli sovittu osaksi Baltian minikiertuetta, joka sisälsi myös keikat Viron Tallinnassa ja Latvian Riiassa. Minskiin oli tarkoitus matkustaa Riian keikan jälkeen, mutta esiintyminen kiellettiin ministeriötasolta. Viralliseksi syyksi Kypckin maahantulon estämiselle ilmoitettiin sopimaton tuotanto. Yhtyeen viranomaisilta saaman vastauksen mukaan sen tuotanto luokitellaan laissa kuuluvaksi pykälän alle, jossa: "Kielletään sellaisten tapahtumien järjestäminen ja toteutus joiden tavoitteena on sotapropagandan tai ekstremismin levittäminen, jotka uhkaavat kansallista turvallisuutta, yleistä järjestystä, kansakunnan moraalia ja terveyttä, kansalaisten oikeuksia ja vapauksia."


title: Kypck

text:
Bändin live-esiintymisiin ovat alusta alkaen kuuluneet mm. Venäjän ja Neuvostoliiton historiaan liittyvät videoprojisoinnit sekä erikoislaatuiset soittimet, kuten basisti Ylä-Raution yksikielinen Kypcklop-basso ja kitaristi Lopakan AK-47 Kalashnikovin ympärille rakennettu, Amfisound-kitarapajan käsintehty baritonikitara, jossa on käytetty aitoja AK-47-rynnäkkökiväärin osia. Kokonaisuuteen kuuluu myös ammuslaatikkoa muistuttava kantolaukku.. Rumpali Karihtalan Kumun käsityönä valmistamassa Tsar Bomba -rumpusetissä on käytetty valmistusvaiheessa mm. asvalttia, suolavettä ja kivimurskaa.
Studioalbumit


title: Kypck

text: Singlet


title: Kypck

text: Musiikkivideot


title: Harvoin tarjolla

text: Harvoin tarjolla on Yle TV1:n kevään 2008 12-osainen kausisarja, jonka ensimmäinen osa esitettiin 14. tammikuuta 2008. Sarja kuvaa kuvitteellista omakotitaloaluetta Lyytinmäkeä. Sarja on kuvattu Helsingin Tapanilassa. Sarjan on käsikirjoittanut Johanna Hartikainen ja ohjannut Veikko Aaltonen.


title: Harvoin tarjolla

text: 27. helmikuuta julkaistiin sarjan soundtrack "Harvoin tarjolla".


title: Harvoin tarjolla

text: Kesällä 2011 kuvattiin sarjan tarinalle jatkoa oleva kuusiosainen sarja "Maailma on valmis", joka esitettiin Yle TV2:lla syksyllä 2012.


title: Nakkelit

text:
Nakkelit eli vanhalta nimeltään pähkinänakkelit (Sittidae) on heimo pienenkokoisissa varpuslinnuissa. Niitä löytyy luonnonvaraisina pohjoiselta pallonpuoliskolta ympäri maailmaa. Nakkelit elävät usein metsissä, tosin muutamat lajit ovat sopeutuneet elämään kivisilläkin paikoilla. Nakkelit pystyvät kävelemään puuta alaspäin pää edellä, mitä esimerkiksi tikat eivät osaa. Nakkeleilla on iso pää, lyhyt pyrstö ja voimakas nokka ja jalat. Niiden muoto on nakkeleille luonteenomainen, nakkelin pystyy tunnistamaan, jos tuntee yhdenkin nakkelilajin.
Nakkelit syövät pääosin hyönteisiä, pähkinöitä ja siemeniä.
Pesä on yleensä kolossa tai lohkeamassa, ja jotkut lajit pienentävät koloaan rakentamalla mudasta petolintujen varalta.


title: Nakkelit

text: Heimoon kuuluu 28 lajia ja 3 sukua. Nakkeleiden sukuun kuuluu 23 lajia, helmikiipijöihin 2 lajia ja kalliokiipijä muodostaa oman sukunsa.


title: Luettelo televisiosarjan Salatut elämät poistuneista henkilöistä

text: Henkilötietoja MTV3:n esittämästä "Salatut elämät" -televisiosarjasta poistuneista henkilöistä. Seuraava tästä käsittelee Salattujen elämien perheitä ja osa sivuhenkilöitä. Tässä ovat henkilöt:


text: Pertti Aaltonen (s. 5. kesäkuuta 1951) oli Heidin ja Tuukan isä. Hänen äänensä kuultiin Heidin ja Tuukan takaumissa vuonna 2010. Pertti oli vuosia sitten oman mustasukkaisuutensa aiheuttaman perheriidan seurauksena ampunut vaimonsa ja itsensä.


text: Tuukka Aaltonen (es. Antti Launonen, 2009–2010) on Heidi Aaltosen veli, joka työskenteli pitkään töissä öljynporauslautalla Norjassa, mutta palasi takaisin Suomeen siskonsa luokse saapuen samalla sarjaan. Tuukka perusti Majatalo Amandassa sijaitsevan Amadeus-kuntosalin yhdessä Ossi Puolakan kanssa. Sittemmin Ossi on kuitenkin ostanut Tuukankin osuuden itselleen. Tuukka eli avoliitossa ja oli kihloissa Cindy Rintalan kanssa. Tuukka olisi tahtonut lapsia, mutta Cindyn aiempi raskaus ja siitä seurannut lapsen luovuttaminen adoptioon olivat aiheuttaneet Cindylle traumat, eikä tämä halunnut lapsia. Tämä johti lopulta kaksikon parisuhteen päättymiseen. Tuukka muutti Etelä-Amerikkaan ja poistui samalla sarjasta marraskuussa 2010.


text: Maija Aro (es. Hertta Yrjänä, 2006–2008 ja Ella Niemelä, 2006) on Romeo Aron ja Emma Ilolan tytär, jonka olemassaolon Romeo halusi salata uudelta rakkaaltaan Annikalta. Myöhemmin salaisuus paljastui Annikalle ja myös tämä hoiti Maijaa. Annikan kuoltua Maija ja Romeo asuivat Lasse ja Paula Sievisen luona, kunnes he löysivät oman asunnon. Myöhemmin Romeo myi huumausaineita ja teki autovarkauksia, minkä seurauksena Sergei Kuula ja Sebastian Vuorela kostivat Romeolle. Sergei sieppasi Maijan ja hänen äitinsä Helena huumasi Romeon. Maijan joutuessa lastensuojeluviranomaisille Romeon veli Rafael otti tytön huostaansa. Maija poistui sarjasta toukokuussa 2008 ja muutti myöhemmin Romeon ja Rafaelin kanssa Las Vegasiin, joka tuli selville spin-off-sarjasta Romeo & Rafael Desperados.


text: Rafael Aro (es. Sami Ristiniemi, 2007–2008) on Romeon veli ja Maijan setä. Rafaelin tausta lapsuudessa on sama kuin Romeon: vanhemmat eivät pystyneet huolehtimaan lapsistaan, joten he joutuivat lastenkotiin. Nuoruudessaan veljekset riitaantuivat, mutta selvittivät myöhemmin välinsä. Rafael seurusteli jonkin aikaa Jenni Vainion kanssa, mutta suhde päättyi eroon. Rafaelilla on myös ollut seksisuhde Helena Kuulan kanssa, mistä Helena maksoi Rafaelille. Rafael joutui osalliseksi veljensä hämäräbisneksiin. Tilanne kärjistyi vahinkolaukaukseen, joka osui Sergei Kuulaan. Välikohtauksen jälkeen Rafael pakeni Romeon ja Maijan kanssa ulkomaille ja hänet nähtiin ruudussa viimeisen kerran toukokuussa 2008. Romeo & Rafael Desperados-spin-offissa selvisi kolmikon päätyneen asumaan Las Vegasiin.


text:
Romeo Aro (es. Constantinos Mavromichalis, 2006–2008) asui melkein koko nuoruutensa lastenkodissa, koska hänen vanhempansa jättivät hänet. Lisäksi lapsuudessaan hylätyn Romeon menneisyydestä löytyy huumausaineiden ja varastettujen autojen myymistä.
Romeolla on lapsi, Maija, entisen tyttöystävänsä Emma Ilolan kanssa. Romeo alkoi seurustelemaan Annika Sievisen kanssa pian ensiesiintymisensä jälkeen, kun molemmat ihastuivat nopeasti toisiinsa. Romeo salasi silti isyytensä Annikalta pitkään, mutta sai lopulta paljastettua olevansa Maijan isä. Annikalla kesti jonkin aikaa sulatella uutista ja hetken kuluttua Emma jätti Romeon yksinhuoltajaksi oman henkisen uupumuksensa vuoksi. Emman lähdettyä Romeolla oli vaikeuksia järjestää Maijalle hoitajaa, joten Annika muutti Romeon luokse asumaan. Annikan uudestaan alkaneen bulimian paljastuttua Annikan vanhemmile Paula ja Lasse Sieviselle muuttivat Annika, Romeo ja Maija heidän luokseen asumaan. Pariskunnan elämä jatkui pitkään onnellisena, vaikka he kokivat myös alamäkiä. Romeo ja Annika ehtivät mennä jopa kihloihin, mutta suhde päättyi Annikan kuolemaan tämän hukkuessa 18-vuotissyntymäpäivänään, vaikka Romeo yrittikin epätoivoisesti elvyttää tyttöystäväänsä.


text: Annikan kuoleman jälkeen Romeo seurusteli jonkin aikaa Juulia Aution kanssa, mutta Juulia lopetti suhteen petyttyään Romeon epärehelliseen elämäntyyliin. Myöhemmässä vaiheessa Romeo ja Juulia olivat ystäviä ja työkavereita. Keväällä 2008 Romeo seurusteli itseään muutamia vuosia nuoremman Sofia Salinin kanssa, mutta joutui jättämään Pihlajakadun taakseen veljensä Rafaelin ammuttua vahingossa Sergei Kuulaa. Romeo nähtiin sarjassa viimeisen kerran toukokuussa 2008 esitetyssä jaksossa. Romeo ja Rafael lähtivät pakomatkalle, jota seurattiin "Salattujen elämien" ensimmäisessä spin-off-sarjassa "Romeo & Rafael Desperados". Veljekset asuvat Maijan kanssa nykyisin Las Vegasissa.


text: Emma Ilola (es. Saila Laakkonen, 2006–2007) vietti nuoruutensa lastenkodissa, missä hän tapasi tulevan poikaystävänsä Romeo Aron. Emmalla ja Romeolla on tytär, Maija. Parin suhde kuitenkin päättyi pian Maijan syntymän jälkeen. Emma käytti huumeita ja jätti Maijan toisinaan yksinään kotiin oltuaan liian väsynyt Maijan itkuun. Emma jätti Romeon ja Maijan kahdestaan halutessaan oman elämän jatkuvan väsymyksensä jälkeen. Hän kuitenkin palasi takaisin ja otti vihdoin enemmän vastuuta Maijasta. Myöhemmin Emmalla oli lyhyt seksisuhde Tuomo Tervajoen kanssa. Kevään 2007 jaksoissa Emma muutti Goalle, mutta hänet kuitenkin nähtiin lyhyesti spin-off-sarjassa "Romeo & Rafael Desperados" vuonna 2008.


text: Juulia Autio (es. Oona Louhivaara, 2007–2009) on Timo ja Raija Aution edesmennyt adoptiolapsi, jonka biologiset vanhemmat ovat Tanja Jääskeläinen ja Kristo Päivinen. Juulia sai vasta aikuisena tietää adoptiostaan ja etsi jonkin aikaa biologisia vanhempiaan saamatta tietoja adoption suorittaneelta Anneli Mansikalta, joka oli sopinut Tanjan kanssa, ettei hän saa kertoa Juulialle totuutta. Keväällä 2008 Juulialle kuitenkin paljastui, että Tanja on hänen äitinsä. Tanja ei suostunut paljastamaan mitään Juulian isästä, mutta Juulia alkoi selvittää asiaa itse. Kysyttyään Tanjalta asiasta tämä vahvisti, että Kristo raiskasi Tanjan ja raiskauksen seurauksena Tanja tuli raskaaksi ja myöhemmin synnytti Juulian. Tämä oli osasyy siihen, miksi Tanja antoi Juulian adoptioon. Samalla myös Tanjan silloinen mies, Antti Jääskeläinen, painosti Tanjaa antamaan lapsen pois, koska hän ei ollut Antin biologinen lapsi.


text: Juulian adoptiovanhemmilla on tytär Noora, jota Juulia pitää biologisena siskonaan. Juulialla oli kaksi velipuolta, Riku Jääskeläinen ja Aatu Päivinen, sekä sisarpuoli, Eeva Päivinen. Juulia saapui sarjaan muuttaessaan Pihlajakatu 23:ssa sijaitsevaan Ismo Laitelan juuri myymään asuntoon B3. Myöhemmin hän muutti sieltä äitinsä Tanjan luo. Sarjassa mukana ollessaan Juulia ehti työskennellä Happy Homesissa ja kahvila Kentaurissa.


text: Syksyllä 2008 Juulia jäi Lasse Sievisen auton alle, mutta selvisi hänen biologiselta isältään luovutetun munuaisen ansiosta. Syksyllä 2009 Juulia kuitenkin menehtyi Kentaurin räjähdyksessä. Myöhemmin selvisi Juulian kuolleen kaasumyrkytykseen ennen kaasuhellan räjähtämistä.


text: Raija Autio (es. Heidi Herala, 2008, 2009) on Noora Aution biologinen äiti ja Juulia Aution adoptioäiti. Raija ja hänen miehensä Timo adoptoivat Juulian Tanja Jääskeläiseltä. He salasivat adoption Juulialta ja kielsivät Nooraa kertomasta tälle totuutta. Juulia sai kuitenkin tietää asiasta kuultuaan vanhempiensa riidan ja vihjailun adoptoidusta lapsesta. Raija asuu Afrikassa miehensä Timon ja tyttärensä Nooran kanssa.


text: Timo Autio (es. Pasi Raunio, 2009) on Noora Aution biologinen isä ja Juulia Aution adoptioisä. Timo ja hänen vaimonsa Raija adoptoivat Juulian Tanja Jääskeläiseltä. Timo ja Raija salasivat adoption Juulialta ja kielsivät Nooraa kertomasta totuutta hänelle. Noora kuitenkin kertoi Juulialle asiasta tämän kuultua vanhempien riidan ja vihjailun adoptoidusta lapsesta. Timo asuu Afrikassa vaimonsa Raijan ja tyttärensä Nooran kanssa.


text: Antti Jääskeläinen (es. Kai Hyttinen, 2006) on edesmenneen Riku Jääskeläisen isä ja Tanja Jääskeläisen ex-mies. Rikun hautajaisiin saapunut Antti oli ottanut seuralaisekseen uuden puolisonsa Sirpan, joka olisi ikänsä puolesta voinut olla Rikun sisko. Tanjan ja Antin avioero oli seurausta Antin jatkuvasta pettämisestä itseään nuorempien naisten kanssa eikä Tanja enää kestänyt kulissiliittoa, vaikka halusikin suojella Rikua heidän eroltaan.


text: Sirpa (es. Susanna Laine, 2006) on Antti Jääskeläisen uusi puoliso, joka nähtiin Rikun hautajaisissa kahdessa jaksossa.


text: Riku Jääskeläinen (es. Janne Vakio, 2004–2006) oli Ami Vainion serkku sekä Antti ja Tanja Jääskeläisen lapsi. Rikulla oli myös tietämättään sisarpuoli Juulia Autio. Rikulla oli ongelmia alkoholin käyttönsä kanssa ja hän kuolikin lopulta liikenneonnettomuudessa ajaessaan suutuksissaan autolla humaltuneena. Myös Ulla Taalasmaa loukkaantui samaisessa onnettomuudessa. Riku työskenteli Kentaurissa ja Snow Teamissa.


text: Ilmestyttyään sarjaan vuonna 2004 hän oli kihloissa Susanna-nimisen naisen kanssa, mutta kihlaus purkaantui Rikun saatua tietää Susannan ja Rikun hyvän ystävän Ossi Puolakan seksisuhteesta. Myöhemmin Riku seurusteli sarjassa Katri Sievisen kanssa, päätyen lopulta eroon. Riku kuoli ajettuaan alkoholin vaikutuksen alaisena kolarin, kun oli saanut tietää äitinsä Tanjan ja Ossin salasuhteesta.


text: Jarkko Peltonen (taiteilijanimeltään Jacques Jardin, es. Marko Reinola 2007–2009, 2010) on kosmetiikkaa myyvän verkostomarkkinointiyrityksen Jardinin perustaja. Jarkolla ja hänen entisellä vaimollaan Isabella Holmilla on poika, Miro Holm. Jarkko seurusteli vuosina 2007–2008 Salla Laitelan kanssa. Salla jätti Jarkon, koska Jarkko ei ollut valmis avioliittoon. Miro jäi kuitenkin asumaan Sallan luokse, vaikka Jarkko yrittikin houkutella Miroa luokseen asumaan. Jarkko seurusteli hetken aikaa Niina Kanervan kanssa, mutta pari erosi Jarkon saadessa tietää Niinan olevan strippari.


text: Kentaurin räjähdyksessä toinen puoli kasvoista Jarkon paloi pahasti, jonka seurauksena hän masentui ja linnoittautui kattohuoneistoonsa. Jarkko löysi apua Tanjalta ja heille kehittyi suhde, mutta siitä huolimatta Jarkko yritti itsemurhaa ajamalla autolla jäiseen mereen. Tanja esti Jarkon aikeet viime hetkellä, jonka jälkeen he muuttivat yhdessä Ranskaan marraskuussa 2009. Hän vieraili Pihlajakadulla syksyllä 2010 Isabella Holmin luona, koska heillä oli yhteisiä liiketoimia Jardinin merkeissä.


text: Huhtikuussa 2014 Jarkko esiintyi Isabellan takaumissa, joissa selvisi, että Isabella onkin oikealta nimeltään Pirjo. Kohtauksessa esitettiin Isabellan ja Jarkon ensitapaaminen. Nuorta Jarkkoa näytteli Tomi Soikkeli.


text: Jarkolla on myös yksi lapsenlapsi eli poikansa Miron ja hänen puolisonsa Oona Kivirannan lapsi, jota ei ole näytetty sarjassa, koska kaikki osapuolet asuvat Ranskassa.


text: Aatu Päivinen (es. Iiro Veck, 2008) on Kristo Päivisen poika, Eeva Päivisen veli sekä Juulia Aution velipuoli. Aatu kävi samaa koulua Oonan, Sofian, Nikon ja Joonatanin kanssa. Aatu myös oli mukana Sofian synttäribileissä ja tarjosi Sofialle siiderin, vaikka oli sovittu, ettei bileisiin tuoda alkoholia. Myöhemmin samaisissa bileissä kun Sofia joi Sepon keittämää pontikkaa. Aiemmin Aatu oli nähty isänsä Kriston, siskonsa Eevan ja äitinsä kanssa Noora Aution valokuvattavana.


text: Eeva Päivinen on Kristo Päivisen toinen tytär, Aatu Päivisen sisko sekä Juulia Aution siskopuoli. Eeva nähtiin sarjassa vuonna 2008, kun hän oli isänsä Kriston, veljensä Aatun ja äitinsä kanssa Noora Aution valokuvattavana.


text:
Kristo Päivinen (es. Tomi Salmela, 2008) oli KKI– eli Koti, kirkko ja isänmaa –puolueen kansanedustaja. Pitkä ura politiikassa ja liike-elämässä muovasi Kriston arvot koviksi ja konservatiivisiksi. Ylemmyydentunto ja itsevarmuus toivat hänen olemukseensa röyhkeyttä, vaikka tarvittaessa hän pystyi esittämään reilua kansanmiestä. Kristo raivasi tiensä ryysyistä rikkauteen ja tunsi ansainneensa menestyksensä eikä voinut sietää ihmisiä, jotka elävät yhteiskunnan varoilla. Kriston tehtävä politiikassa ja elämässä oli menestyä ja taata itselleen ja kaltaisilleen parhaat mahdollisuudet säilyttää etuoikeutettu asema. Hän uskoi ihmiskunnan jakautuvan voittajiin ja häviäjiin.
Tiukka kuri ja uskonnollinen kasvatus muovasivat Kriston elämänkatsomuksen jo nuorena. Ehdottomien mielipiteidensä takia hänen välinsä valtapuolueisiin tulehtuivat ja Kristo perusti oman puolueen, KKI:n (Koti, kirkko ja isänmaa). Eduskuntavaalien alla Pihlajakadun ääniharavan tittelistä kisasi Kriston kanssa Totuus-puolueen Seppo Taalasmaa. Sepon ja Kriston vaaliteemat eivät olisi voineet olla erilaisemmat: Seppo kannatti suvaitsevaisuutta ja oli heikompien puolella, Kristo taas suhtautui erittäin kielteisesti esimerkiksi homojen oikeuksiin. Seppo haastoi Kriston vaaliväittelyyn, jossa tämän suvaitsemattomat ja konservatiiviset mielipiteet tulivat julki ja yleisö hurrasi Sepolle. Huolimatta valtavasta suosiostaan Taalasmaa ei onnistunut pääsemään läpi. Kristo sen sijaan siivitti tiensä eduskuntaan vaaliliiton turvin.


text: Ikävä salaisuus Kriston menneisyydestä nousi esiin, kun Tanja Jääskeläinen paljasti Maarit Salinille joutuneensa nuoruudessaan Päivisen raiskaamaksi kostoksi siitä, että Päivinen toi julkisuuteen tiedon siitä, että Sofia Salin joi Sepon keskeneräistä pontikkaa ja joutui sairaalaan menetettyään näkönsä joksikin aikaa. Raiskaustapauksen tuloksena oli syntynyt adoptioon annettu, mutta sittemmin biologisen äitinsä löytänyt Juulia Autio. Maarit ei katsonut raiskaajan pyrkimistä eduskuntaan hyvällä, joten hän vihjasi lehdistölle asiasta. Lööpit eivät olleet Päivisen mieleen ja hän syytti Tanjaa valheiden levittämisestä. Medialle Kristo kiisti jyrkästi mitään raiskausta koskaan tapahtuneen. Mediamylläkässä myös Juulia sai Tanjan lopulta kertomaan totuuden tytön isästä. Juulia ei jäänyt katsomaan raiskaajaisänsä urakehitystä sivusta, vaan uhkasi kertoa totuuden kaikille ja todistaa sen tarvittaessa isyystestien avulla. Juulian painostuksesta Kristo luopui paikastaan eduskunnasta.


text: Kristo palasi takaisin Pihlajakadulle kaiken menettäneenä: ura oli ohi ja vaimo jättänyt. Kristo lyöttäytyi alkoholiongelmista kärsivän Maaritin seuraan ja kaksikko ryyppäsi ankarasti unohtaakseen murheensa. Pian Kristo oli Maaritin ainoa ystävä, kun nainen ajoi ympäriltään pois vanhat ystävät, jotka yrittivät rajoittaa tämän juomista. Kristo puhui Maaritille siitä, kuinka olisi parempi jättää kaikki ja tehdä itsemurha. Kristo ja Maarit kirjoittivat jäähyväiskirjeet rakkailleen ja menivät jyrkänteelle valmiina hyppäämään. Viime hetkessä Maaritille kuitenkin selvisi, että Kristo oli juonillaan ajanut hänet tilaan, jossa hän oli nyt. Maarit perääntyi viime hetkessä ja kamppailun seurauksena vain Kristo putosi jyrkänteeltä. Miehen kuoleman seurauksena elinsiirtoa odottava tytär Juulia sai uuden munuaisen.


text: Kristo Päivisen entinen vaimo nähtiin sarjassa vuonna 2008, kun hän oli Kriston sekä heidän yhteisten lastensa, Aatun ja Eevan, kanssa Noora Aution valokuvattavana.


text: Eerik Ekholm (s. 7. marraskuuta 1931 – 2001, es. Ismo Kallio, 2000–2001) on Karin Ekholmin edesmennyt aviomies ja Markus Ekholmin isä. Hänellä oli myös salattu avioton lapsi, Aki Nikkinen. Eerik kuoli syksyllä 2001 luuydinsyöpään, koska hän ei saanut ajoissa itselleen luuydintä tai sen osaa. Aki olisi ollut luuydinluovuttajaksi sopiva, mutta hän suostui tehtävään vasta, kun oli liian myöhäistä.


text: Karin Ekholm (o.s. Gyllendorff, es. Inga Sulin, 2001–2002) on edesmenneen Eerik Ekholmin vaimo ja heidän yhteisen lapsensa, edesmenneen Markus Ekholmin, äiti. Hänelle syntyi Eerikin kuoleman jälkeen Aki Nikkisen kanssa salainen romanttinen suhde, joka päätyi heidän aikomukseensa mennä naimisiin. Juuri ennen heidän vihkimistä Markus kertoi Akin olevan Eerikin avioton lapsi, minkä seurauksena vihkiminen peruttiin.


text: Kristofer Gyllendorff (es. Heikki Herva, 1999) esiintyi sarjassa alkuaikoina suuren sijoitusalan firman johtajana. Markus suositteli Toni Veijalaista Gyllendorffille. Veijalaisen jouduttua irtisanotuksi entisestä työpaikastaan. Gyllendorff oli Markuksen äidin, Karinin, veli eli näin Markuksen eno. Gyllendorff oli tiukka johtaja, joka vaati alaisiltaan, Toni mukaan lukien, suurta sitoutumista firmaansa.


text: Salme Hämäläinen (o.s. Vikman, es. Marjatta Rinne, 2017–2018) oli Aki Nikkisen äiti ja Alissa Nikkisen isoäiti. Aki tapasi Salmen pitkän ajan jälkeen sattumalta sairaalan käytävällä. Kesäkuussa 2017 selvisi, että Salmen silloinen miesystävä Risto Virtanen, joka on nyt edesmennyt, käytti Akia tämän lapsuudessa seksuaalisesti hyväkseen. Salme tiesi tämän kaiken, muttei tehnyt mitään ja myöhemmin Aki joutuikin lastenkotiin. Myöhemmin Salme tuli tapaamaan Alissaa, koska halusi tutustua tähän. Alissa puolestaan halusi tietää, miksi Aki, joka oli kieltänyt Alissaa tapaamasta Salmea, vihaa äitiään niin paljon. Epäonnistuneiden sopuyritysten jälkeen Aki kertoi totuuden hyväksikäytöstä Alissalle, joka ei halunnut enää nähdä Salmea.


text: Salme kuitenkin palasi sarjaan halutessaan Akin takaisin elämäänsä säälin avulla. Hän teeskenteli saavansa sydänkohtauksen, jotta Aki alkaisi jälleen välittää hänestä. Suunnitelma toimi, kunnes Aki tajusi Salmen huijanneen häntä. Aki katkaisi lopullisesti välinsä Salmeen, joka sai sydänkohtauksen Amandassa tammikuussa 2018. Sydänkohtauksen seurauksena Akille kerrottiin, että Salme on kuolemassa ja Akilla olisi mahdollisuus tulla hyvästelemään hänet, mutta Aki ei halunnut tulla näkemään Salmea. Sen sijaan Camilla Mustavaara päätti lähteä jututtamaan Salmea. Sairaalassa Aki antoi äidilleen anteeksi ja sai takauman halatessaan äitiään ja muisti että Salme oli se, joka oli seksuaalisesti hyväksikäyttänyt häntä. Hän oli siis vain yrittänyt mielessään suojella itseään totuudelta. Salme puolestaan yritti puolustella tekojaan ja väitti myös Akin nauttineen teoista, mistä johtuen Aki raivostui ja lähti. Hän palasi sairaalaan puhuakseen vielä kerran Salmen kanssa ja syyllisti tätä pahasta olostaan, josta oli kärsinyt lapsesta saakka. Yhtäkkiä Salme sai uuden sydänkohtauksen sairaalassa ja menehtyi.


text: Asko Erkkilä (es. Markku Toikka, 2010) on sarjassa vieraillut ministeri. Asko tutustui Jenni Vainioon mennessään Jardin Day Spahan päähierontaan ja ihastui häneen heti, vaikka tällä oli jo parisuhde Ossi Puolakan kanssa. Asko lähetti Jennille kukkia, joista tämä hämääntyi. Asko meni Jennin kotiin selvittämään asian, Koska Askolla olisi tärkeä istunto seuraavana päivänä, Jenni lupasi hieroa häntä kotonaan ja kesken hieronnan Ossi ja Niko Vainio yllättivät heidät. Jennin selityksistä huolimatta Ossi suuttui hänelle. Niinpä Jenni meni kertomaan Askolle, että heidän välinsä ovat Jennin osalta puhtaasti kaverilliset. Pari kuitenkin päätyi sänkyyn ja aloitti myöhemmin salasuhteen. Ossi yritti sabotoida heidän suhdettaan ja lopulta Asko jätti Jennin palaten vaimonsa Minttu Erkkilän luo.


text: Minttu Erkkilä (es. Satu Paavola, 2010) oli Asko Erkkilän vaimo.


text: Inka Haapala (es. Saija-Reetta Kotirinta, 2001–2004) on Raisiosta kotoisin oleva tyttö, jota hänen isänsä Veli käytti seksuaalisesti hyväkseen, joka oli syynä siihen, että tyttö karkasi Helsinkiin ja asui aluksi Pihlajakadulla kellarissa. Ulla Taalasmaa löysi hänet, hätisteli pois, mutta otti tytön myöhemmin Taalasmaille asumaan. Inkan harrastuksena on laulaminen, joka on yksi hänen suurimmista intohimoistaan. Hän lauloi Miian ylioppilasjuhlissa ja hautajaisissa kappaleen "Siniseen", joka tunnetaan niin ikään Miian lauluna. Inkalla oli lyhyt suhde Ami Vainion kanssa, mutta he erosivat tajuttuaan olevansa liian erilaisia toisilleen. Myöhemmin Inka seurusteli Teemu Korhosen kanssa, jonka sisko Aamu Korhonen oli Inkan melkeinpä paras ystävä, kunnes Ilari Pesonen sotki heidän välinsä eivätkä ne palanneet enää entiselle mallilleen. Inka muun muassa viilteli itseään käsiin seurauksena isänsä tekemästä hyväksikäytöstä. Hän muutti hetkeksi takaisin Raisioon, mutta palasi pian takaisin Velin alettua lähennellä häntä. Tämän jälkeen syksyllä 2003 Inka luuli Ullan ja Sepon haluavan hänestä eroon, minkä seurauksena Inka muutti hetkellisesti Roosa Kemppaisen luo erääseen asuntolaan ja valehteli muuttavansa omaan asuntoon. Hän tuli kuitenkin toisiin aatoksiin ja muutti takaisin Taalasmaille. Näihin aikoihin hän työskenteli Ismo Laitelan omistamassa Stellans-kaupassa. Inka lähti sarjasta päästyään opiskelemaan lähihoitajaksi Ouluun.


text: Veli Haapala (es. Markku Nieminen, 2003) on Inkan isä, joka käytti tytärtään seksuaalisesti hyväkseen tämän asuessa kotonaan Raisiossa. Inkan viiltely, kotoa karkaaminen ja Taalasmaille muutto johtui tästä. Myöhemmin Inka palasi kotiin, mutta lähti takaisin Taalasmaille Velin alkaessa lähennellä häntä.


text: Anna-Maija Halonen (es. Anu Sinisalo, 2006) on Irma Halosen tytär ja Taneli Halosen äiti, joka tuli teini-ikäisenä raskaaksi ja antoi äitinsä kasvattaa Tanelin siinä luulossa, että Irma oli adoptoinut Tanelin. Taneli piti Irmaa äitinään, mutta totuus selvisi hänellekin keväällä 2006, kun Anna-Maija palasi Suomeen ottaakseen vastuun menetystä ajastaan poikansa kanssa. Anna-Maija omistaa Kyproksella sijaitsevan ravintolan, johon myös Taneli siirtyi työskentelemään Halosten muutettua kolmestaan Kyprokselle asumaan.


text: Irma Halonen (es. Petra Frey, 2005–2006) on Anna-Maijan äiti ja Tanelin isoäiti, joka kasvatti Tanelin yksinään antaen Tanelin luulla olevansa adoptoitu. Irmalla oli suhde Seppo Taalasmaan kanssa, joka päättyi Sepon tunnustettua rakastavansa edelleen entistä aviovaimoansa Ulla Taalasmaata. Irma omisti Kentaurin Jenni Vainion kanssa, mutta myi osuutensa ja muutti Kyprokselle yhdessä tyttärensä ja tyttärenpoikansa kanssa.


text: Taneli Halonen (es. Julius Pillai, 2005–2006) on Anna-Maija Halosen poika. Taneli kasvoi isoäitinsä Irma Halosen kanssa luullen koko lapsuutensa olevansa adoptoitu. Keväällä 2006 myös Tanelille paljastui, että hänen äitinsä on oikeasti Irman tytär Anna-Maija. Tanelilla oli suhde Katri Sievisen kanssa. Taneli opiskeli Helsingin yliopistossa viestintää työskennellen sivutoimisesti ensin Talotaikureissa ja sen jälkeen Kentaurissa. Vuonna 2006 Taneli lähti Irman ja Anna-Maijan kanssa Kyprokselle.


text: Esko Heikkilä (es. Teijo Eloranta, 2001) on sarjassa esiintynyt tutkija, josta olivat kiinnostuneet sekä Katja Vainio että Elina Taalasmaa, mutta Esko kuitenkin osoitti enemmän tunteita Elinaa kohtaan. Väärinkäsityksen jälkeen Ulla luuli Eskon ja Elinan olevan menossa naimisiin ja alkoi järjestellä häitä, vaikka kyseessä oli vain Eskon tohtoriksi vihkiminen. Myöhemmin selvisi Eskolla olevan perhe Turussa, eikä Elina halunnut rikkoa perhettä.


text: Raija Heikkilä oli Esko Heikkilän vaimo, joka nähtiin sarjassa vuonna 2001. Hän ilmestyi Taalasmaiden oven taakse ja paljasti Elinalle nimittelemällä häntä, että Eskolla on perhe. Mukanaan hänellä oli pariskunnan lapset Tiina ja Timo.


text: Heiskanen (es. Aku Laitinen, 2009, 2010, 2013) toimi kuntosali KeHoTuksen omistajana. Heiskanen kauppasi myös steroideja, joista Heiskanen sai potkut, jonka takia joutui lähtemään maasta, mutta palasi ja sieppasi Isabella Holmin. Isabella sai juonittua itsensä vapaaksi ja sai Heiskasen kaappaamaan Helena Kuulan. Heiskanen kiristi Sebastian Vuorelaa maksamaan hänen ja Joonatan Sievisen viemät steroidirahat takaisin. Helena kuitenkin pääsi köysistä irti ja vangitsi Heiskasen, joka joutui Isabellan ilmiannon vuoksi vankilaan. Heiskanen pääsi vankilasta ehdonalaiseen ja palasi sarjaan takaisin 3. syyskuuta 2010. Heiskanen ajoi moottorikelkalla Ismo Laitelan yli, tarkoituksenaan osua Isabellaan.


text:
Heiskanen palasi sarjaan jälleen huhtikuussa 2013, kun Liisa Salo oli hankkinut tämän Isabellan avuksi selvittämään Majatalo Amandan huonontunutta tilannetta. Hän väitti ujuttautuneensa sisään rikollispiireihin ja urkkivansa esiin tietoja. Heiskanen ilmoitti Sebastianille
saaneensa selville oleellisia tietoja; Amandassa vieraillut mysteerinen herra Räty on Korpin poika. Hän kuitenkin valehteli Kuulan perheelle, sillä myöhemmin paljastui, että Heiskanen itse on Korpin poika.


text: Heiskanen jatkoi edelleen juonitteluaan. Hän neuvoi Sebastiania mistä hän tavoittaisi Korpin pojan. Sebastian toivoi, että Heiskanen hoitaisi Korpin pojan pois päiviltä, mutta tähän hän ei suostunut. Sebastian päätti itse hoitaa asian. Heiskanen lähti Sebastianin perään Isabellan ja Helenan kanssa. Heiskanen johdatti porukan tunnelityömaalle, mistä he löysivät myös kaksi sidottua, pellen naamareihin puettua, hahmoa: Pepin ja Sergein. Kaikille kävi ilmi, että Heiskanen oli heidän vainoajansa. Heiskanen kolkkasi Helenan tajuttomaksi ja sitoi muun porukan kiinni. Paikalla oli räjähteitä, jotka Heiskanen uhkasi räjäyttää. Heiskanen myös tunnusti yrittäneensä ajaa Pepin yli, tappaneensa Jennin, tehneensä Pepin ja Sergein asuntoon salahuoneen, josta vakoili heitä, sekä kiristäneensä Kuulat rahanpesuun ja "ruumiin" kätkemiseen. Juuri ennen kuin Heiskanen oli lähdössä, heräsi Helena ja kolkkasi hänet kirveellä. Heiskanen törmäsi tynnyrikasaan ja jäi sen alle jumiin. Helena vapautti muut ja oli aikeissa pelastaa myös Heiskasen, mutta Sebastian veti äitinsä mukaansa. Heiskanen jäi räjähtävään tunneliin. Heiskanen kuitenkin selvisi räjähdyksestä lyömällä tynnyrin alle jääneen kätensä irti kirveellä. Helena ja Seppo löysivät lomamatkalla Havaijille lentokoneesta Heiskasen kaappaamat Sergein, Sebastianin, Isabellan ja Pepin. Heiskanen toi lentokoneen pilotille myrkytettyä ruokaa ja pilotti kuolikin syötyään sitä. Helenan ohjaama lentokone syöksyi taivaalta suoraan maahan. Kuulan perhe selvisi elossa törmäyksestä ja Heiskanen löysi Kuulat Siperiasta. Heiskanen oli aikeissa polttaa mökin, kuolleeksi ja kadonneeksi luultu Seppo Taalasmaa ampui kuolettavasti Heiskasta.


text: Korppi (es. Hannele Lauri, 2011) oli Kuulan perhettä vainonneen Heiskasen äiti. Korppi mainittiin sarjassa ensimmäisen kerran jo syksyllä 2010, kun Sebastian Vuorela yritti irrottautua Esa Leivon ja Kimmo Kylmälän rikollisista toimista, mutta selvisikin heidän työskentelevän Korpille. Sebastian sai Korpin peräänsä ja joutui lavastamaan kuolemansa. Sergei Kuulan palattua Pihlajakadulle ja kuultuaan Korpin uhanneen veljensä henkeä, Sergei lähti kostamaan Korpille. Korppi onnistui yllättämään Sergein, mutta Sergein toimista vihiä saanut Helena Kuula saapui paikalle. Korpin ja Helenan välisen tappelun seurauksena Korppi tippui katolta maahan ja kuoli.


text: Hannes Holopainen (es. Pekka Kauhanen, 2014) on Hannu Holopaisen isä ja Lasse Sievisen entinen pomo.


text: Hannu Holopainen (es. Roi Ron, 2014) on Lasse Sievisen entisen pomon Hanneksen lapsi, joka harrasti jalkapalloa samassa seurassa Severi Sievisen kanssa. Severi ja Hannu olivat myös luokkakavereita, mutta eivät koskaan pitäneet toisistaan vaan riitelivät useasti. Severin ja Lassen täytyi mielistellä Hannua, koska tämän isä oli Lassen pomo ja Lasse pelkäsi saavansa potkut, jos Hannu valittaa isälleen.


text: Hannun äiti nähtiin sarjassa vuonna 2014, kun Hannu oli hänen kanssa Moosessa syömässä. Severi raivosi Hannulle ja heitti kakun tämän päälle, kun Hannu vietti onnellisesti aikaa äitinsä kanssa ja kehui omaa äitiään, kun taas Severin äiti Paula oli sairaalassa Katariinan salakliniikan tanssiaisten ammuskelun vuoksi ja lopulta kuoli aivoverenvuotoon.


text: Mika Joenperä (es. Joni Ollikainen, 2017–2018) oli Tiina Järvisen entinen puoliso ja Rasmus Joenperän isä. Mika oli väkivaltainen ja löi Tiinaa useasti. Mikan saatua selville Tale Taalasmaan ja Tiinan suhteen, hän pahoinpiteli sekä Talen että Tiinan. Myöhemmin Mika pakotti Tiinan palaamaan kanssaan yhteen kiristäen tätä Rasmuksen pois viemisellä. Syksyllä 2018 hän teki itsemurhan, vaarantaen samalla myös Tiinan, Rasmuksen ja Talen pojan Iljan hengen.


text: Rasmus Joenperä (es. Luka Pajuhi, 2017–2018) on Tiina Järvisen ja Mika Joenperän lapsi. Rasmus leikki usein Ilja Taalasmaan kanssa. Rasmuksen isä teki itsemurhan syksyllä 2018 ja vaaransi samassa tilanteessa myös oman poikansa hengen. Marraskuussa 2018 esitetyssä jaksossa Rasmus muutti äitinsä Tiinan kanssa Ahvenanmaalle.


text: Tiina Järvinen (es. Eva Adamson, 2017–2018) saapui sarjaan lokakuussa 2017. Tale Taalasmaa oli ostoskeskuksessa poikansa Iljan kanssa ja työnteli tätä rattaissa. Hän meni soittamaan puhelua hieman kauemmas rattaista. Tale törmäsi Tiinaan sattumalta ottaessaan käytävältä vahingossa väärät rattaat, joissa olikin Tiinan lapsi, Rasmus. Ilja ja Rasmus leikkivät yhdessä ostoskeskuksen leikkipaikalla. Myös Tiina ja Tale tutustuivat ja vaihtoivat puhelinnumeroita keskenään. He tapasivat muutamaan otteeseen tämän jälkeen, mutta Talen silloisen vaimon, Sanni Taalasmaan, palattua Pihlajakadulle he lopettivat tapailun.


text: Tiina kuitenkin palasi sarjaan joulukuussa 2017 ja selvisi, että hänen kihlattunsa eli Rasmuksen isä, Mika Joenperä, oli jättänyt hänet. Tale lohdutti Tiinaa ja myöhemmin Talen paras ystävä, Janne Haukkala, alkoi kiinnostua Tiinasta. Tiinan ja Jannen treffien jälkeen Tale ja Tiina törmäsivät ja päätyivät suutelemaan. Jonkin ajan kuluttua Tale törmäsi pahoinpideltyyn Tiinaan, joka kertoi Mikan hakanneen hänet luultuaan, että Tale asuu Tiinan luona. Tiina pelkäsi Mikan tulevan takaisin ja Tale otti uuden työn huolehtiakseen Tiinasta. Myöhemmin Tale ja Tiina päätyivät sänkyyn.


text: Mikan raivostuttua Talen ja Tiinan suhteesta, hän pakotti Tiinan palaamaan kanssaan yhteen uhaten viedä Rasmuksen pois. Myöhemmin Tiina hankki Mikalle lähestymiskiellon Talen ja Jannen kehotuksesta. Mika saapui kuitenkin Tiinan luo ja teki itsemurhan ampumalla itseään, mutta vaaransi samalla myös Tiinan ja Rasmuksen hengen. Tiina ja Rasmus poistuivat sarjasta marraskuussa 2018 heidän muuttaessa Ahvenanmaalle.